text:
Recientemente Parlamento di Aruba, cu 12 voto na fabor, a aproba cambionan den ley proponi pa Minister mr. Andin Bikker, pa adapta e ley di admision y expulsion, conoci como e Landsverordering Toelating en Uitzetting (LTU). E cambionan ta hopi tecnico y mas bien interno, mara n’e proceduranan den otorgamento di permiso di estadia riba nos isla.
E ley di LTU pa nos isla a drenta na vigor desde aña 1986, ora Aruba a bira un pais autonomo den Reino Hulandes. Durante e añanan cu a sigui, a adapta e ley na diferente ocasion, dependiendo di circunstancianan nobo den nos pais, mara na desaroyonan socio-economico y laboral. Sinembargo, e ultimo biaha cu e adapt’e tabata na december 2018.
Awor, despues di 3 aña atrobe a dicidi di haci algun adaptacion atrobe. E ley cu a pasa e siman aki tin cambionan tecnico y a ancra e maneho pa cu e famianan di personanan cu ta bin Aruba den cuadro di sosten tecnico for di Hulanda y cu ta bin staciona aki den cuadro di nan funcion, por ehempel e personal di Gabinete di Gobernador, Representacion di Hulanda na Aruba (VNO), Recherche Samenwerkingsteam, Ministerio Publico y Corte Comun di Caribe Hulandes.
Gran mayoria di e leynan aki ta ancra den maneho caba, pero cu awor a formalisa den un ley oficial. Parlamento di Aruba, den su mayoria, a sostene e cambionan proponi pa Minister Andin Bikker pa por facilita e forma di traha di DIMAS, promoviendo mas eficiencia.
Minister Andin Bikker a actualisa ley di admision y expulsion
Recientemente Parlamento di Aruba, cu 12 voto na fabor, a aproba cambionan den ley proponi pa Minister mr. Andin Bikker, pa adapta e ley di admision y expulsion, conoci como e Landsverordering Toelating en Uitzetting (LTU). E cambionan ta hopi tecnico y mas bien interno, mara n’e proceduranan den otorgamento di permiso di estadia riba nos isla.


c: text/html

text:
Como isla cu ta depende grandemente di turismo, cu ta define economia di e pais, sector laboral ta depende grandemento di dje, mescos cu aspectonan social y financiero, ta rekeri un plan di vacucacion nacional y rapido.
Diabierna atardi AWEMainta a haya informacion cu fraccion di AVP lo tabatin intencion di entrega un carta n’e representante di Gobierno Hulandes na Aruba, den cual ta urgi Gobierno Hulandes, pa yuda c’un proceso mucho mas rapido y extensivo pa loke ta vacunacion di tur hende na Aruba.
Lider di AVP, Mike Eman den un declaracion na prensa a mustra cu e falta di sentido di urgencia, pero tambe e falta di un vision, falta di dedicacion y capacidad, pero mas ainda e falta di amor pa pueblo, ta pone cu e proceso cu Gabinete Wever Croes ta ehecutando, ta fayando barbaramente.
Sin duda e solucion real p’e situacion cu e isla ta pasando aden, ta un vacunacion general den corto tempo, p’asina pueblo y comercio por haya un oportunidad pa start di nobo mas liher posibel loke n’e momentonana ki no t’asina, mirando cu te ainda Gabinete Wever Croes no a presiona pa haya mas vacuna mas liher p’asina caba di vacuna tur hende.
Lider di AVP a mustra cu e vacuna t’e solucion ya cu na otro paisnan unda e vacuna ta wordo duna caba den forma masal, por mira cu den orto tempo tin cierto resultado positivo.
Den un lucha serio cu e Covid 19 aki, ta rekeri tur esfuerso maximo y Gobierno di Aruba por a tuma ehempel for di Presidente Mericano Joe Biden, kende a pone como meta cu den e prome 100 dia di su presidencia, e planta pa vacuna 100 miyon habitante Mericano locual ya caba a wordo logra prome cu e periodo stipula a pasa bay.
Esaki ta contrario na loke Gobierno di Aruba ta haciendo, caminda no ta sinti e urgencia of determinacion di autoridadnan concerni pa haya entre 70 pa 80 mil vacuna rapidamente pa caba cu e proceso aki dentro di algun siman pa di e forma aki e pais por start up bek.
Na mes momento Mike Eman a mustra cu mester respeta esnan cu no kier ricibi e vacuna, pero si ta manera Gobierno ta mustra cu tin mas di 35 mil hende cu a registra, mester bay over pa percura p’e grupo aki haya e vacuna mas liher posibel.
Bou di e situacion actual no por permiti e proceso aki cana poco poco y lo tabata mas efectivo si a pidi 110 mil vacuna y pone mucho mas esfuerso p’esakinan wordo suministra na varios punto di suministracion, caminda hasta por traha pa algun dia around the clock si ta necesario pa trece trankilidad bek den pueblo.
E situacion aki AWEMainta a bin ta mustrando for di momento cu e proceso di vacunacion a inicia, caminda a yama e proceso aki como un show politico, cu hopi propaganda cu tin tinte politico na lugar di ta pone atencion n’e importancia di e proceso aki.
Por ehempel ya caba ta conoci cu Prome Minister Evelyn Wever Croes ta usando henter e pandemia aki como su promocion politico caminda hasta e tempo cu el a pasa den cuarentena cu e mes a impone siman pasa, tog a sigui bin dilanti pa su cara ta den publicidad den e temporada di campaña electoral.
Na lugar di enfoca riba e forma con pa culpa comunidad riba nan comportacion, di pone presion riba e sector comercial cu cantidad di medida di precaucion, masha dia caba Gabinete Wever Croes mester a atende cu e asunto di vacuna aki cu Hulanda, mustra riba e importancia pa haya tur e cargamento necesario p’asina suministra tur hende of gran mayoria, p’asina e trankilidad bolbe bek den e pais.

robotstxt: allowed

filter: keep


text:
E campeonan di e temporada pasa, SV Dakota a cuminsa e campeonato actual cu un empate forsoso contra e subcampeonan Deportivo Nacional den e prome fecha e siman ultimo.
Esey tabata di spera entre dos ekipo cu semper a bataya otro duro. E siman aki a toca turno na SC Bubali, cu a bin di un derota fulminante contra Britannia, Dakota tabata faborito grandi pa gana e wega aki sin duda.
Dakota a cuminsa e wega den ful dominio di bala, cancha y tur lo demas. E ekipo nortero a pone hopi hungado atras den defensa, un schema defensivo hungando di contra-golpi. Bubali no a logra formula niun atake serio pa e prome 20 minuutnan di wega, por hasta bisa cu e wega tabata mas bien wordo hunga riba nan banda di tereno. Dakota a ataka, penetra y los hopi tiro, algun a a wordo salba pa portero Dolfi Benita, cu tabatin un wega hopi bezig. E duo di Keano Maduro y Albert Francis a duna e defensa berde hopi dolor di cabes. E prome gol di wega a cai na minuut 13 caba cu un cabesaso di Francis mes for di un tiro di skina.
Despues di e gol inicial Dakota a acelera un poco mas ainda, y por a anota hopi gol mas. Ta te na minuut 25 Bubali a penetra un poco den area-penal di Dakota y a forsa un tiro di skina pero sin por a concretisa, despues a sigui algun yegada mas pero sin gran peligro. Aunque e wega a sigui 1-0 so pa Dakota, e mester tabata hopi mas. Ta promer cu halftime Dakota a baha nan intensidad un poco pero semper a keda ta domina toch. Na minuut 41 Francis (Killer) di Dakota a anota un bunita gol di chalaka pero a wordo anula pa un off-side, Fernando de Sousa tambe por a amplia e score na minuut 45 si e a logra domina e bala, kedando su so na banda drechi den area-penal di Bubali, pero envano. Asina halftime a bai aden Dakota 1 Bubali 0.
Den e di dos tempo Dakota a sigui cu mesun intensidad, atakando na gusto, hasta cu bon tironan, algun salba pa portero Benita di Bubali. E ‘orguyonan di Nort’ a hasi varios cambio na tres cuarto di wega pa purba mehora nan wega anemico. Algun bon yegada di entre otro Edmar Tromp riba hala drechi a duna Bubali speransa, pero, ta net na e momentonan ey Dakota a amplia bentaha anotando nan di dos gol den pia di Jesus Villamizar for di un pase di Albert Francis y un pifia den salida di e portero di Bubali na minuut 63, Dakota ganando awo 2-0.
For di minuut 66 Bubali a haya un “revival” y a cuminsa penetra mas den area-penal di Dakota, pero atrobe Dakota cu un yegada rapido den area penal di Bubali a haya un penalti, cu a wordo cobra pa Daniel Briceno na minuut 70 pa hasi e wega 3-0 pa e Abehanan. Ta den e ultimo cinco minuut di wega Bubali ta haya dos chens marginal pa anota gol pero no ta concretisa, Dakota tambe a haya mas chens pa amplia e score pero t’asina mes ela keda, dus, 3-0 pa Dakota. Asina e wega a termina den un ambiente tenso y duro den e ultimo 10 minuutnan. Nos ‘Man Of the Match’ ta Albert Francis pa su trabou incansabel, asistencianan y gol. Dakota awo ta provisionalmente lider di e tabla di campeonato cu 4 punto door di mihor “doelsaldo” cu Brazil Jrs. Bubali ta keda sin punto y sin gol te cu awor den e campeonato actual.


text:
A menos ku tin algu diferente menshoná, e deklarashon “Creative Commons Zero” (CC0) riba kontenido di e website aki, ta aplikabel. Esaki ta enserá ku kualkier forma di uso di kontenido di e site aki ta permití, a menos ku serka of den un sekshon spesifiko (por ehèmpel un potrèt of un dokumento) tin indiká, ku riba e sekshon ei un eksepshon di derecho di propiedad literario ta aplikabel.
No ta obligatorio pa menshoná nomber ora ta usa kontenido di e website aki. Pero ora sita kualkier parti di e kontenido, no por krea e impreshon ku Gobiernu di Reino ta djis bai di akuerdo ku e mesun intenshon di e trabou dedusí.
Deklarashon Creative Commons Zero no ta modifiká e sigiente derechonan, pues nan ta keda na vigor:
- Derecho di patènt i derecho di marka.
- Derecho di otronan, o sea riba partinan di e website aki, esta riba e forma ku ta usa e website aki, tal manera e derecho di potrèt of e derecho di privasidat.


text:
Kralendijk – DIPUTADO TJIN ASJOE: AVIASHON TA NOS TRANSPORTE PÚBLIKO.
Kolegio Ehekutivo di Entidat Públiko Boneiru ta mira tráfiko aéreo entre Boneiru i e islanan rònt di nos komo transporte públiko i ku esei tambe komo responsabilidat di Reino. Sigun e diputado suidadanonan di nos isla ta kompletamente dependiente di transporte ku avion, momentu ta trata di bishitá famia, un biahe pa motibu médiko òf entiero.
“Ku hopi atenshon mi a tuma nota siman pasá di ekspreshon ku resientemente señor Peter Hartman a hasi. Señor Hartman, komo presidente di e grupo di eksperto di aviashon, a hasi investigashon pa redusí kosto di transporte aéreo ora di biaha for di nos isla”, sigun Tjin Asjoe.
Tjin Asjoe i gezaghèber Edison Rijna tur dos ta miembro di e grupo di eksperto di konektividat i pa e motibu ei, nan por a duna nan aporte den kòmbersashonnan ku Hartman i otro miembronan di e grupo di eksperto. E diputado ta di opinion ku redukshon di kosto di biahe entre nos islanan ta pas den bahamentu di kosto di bida riba nos islanan loke ta algu ku Entidat Públiko Boneiru ta boga p’e den koperashon ku gobièrnu hulandes.
Banda di esei Tjin Asjoe ta bisa ku bon konekshon i disponibilidat di transporte ta di importansia esensial pa nos poblashon i ku mester mira esaki komo un derecho regular di siudadanonan di Hulanda Karibense. “Na Hulanda Oropeo t’asina tambe ku Reino ta responsabel pa posibilidatnan di transporte entre siudatnan i diferente partinan di e pais. Nan no ta laga esei dependé di e diferente munisipionan.”
Tjin Asjoe ta mustra ku e pasashi di mas barata pa bai Kòrsou aktualmente ta kosta mas òf ménos 150 dòler pa persona. ‘Pa un hende so e ta hopi sèn, sinembargo mayoria hende no ta biaha nan so. Un famia di 4 persona fásilmente tin ku saka 600 te 700 dòler, loke ta únikamente pa e pasashi pa bula bai Kòrsou,”Tjin Asjoe a splika.
Sigun e diputado, falta di buelonan direkto for di Boneiru pa diferente parti den nos region na vários manera tin konsekuensia negativo pa habitantenan di nos isla. “Diferente kompania di aviashon ta sali for di Kòrsou òf Aruba pa bai destinashonnan den nos region, sinembargo for di Boneiru no por yega e destinashonnan ei riba un buelo direkto. Esei ta nifiká ku nos habitantenan no solamente mester paga e pasashi pa
bai Kòrsou, sinembargo esei ta bini riba e preis di un pasashi pa e destinashon den nos region,” Tjin Asjoe ta bisa.
E diputado di asuntunan ekonómiko ta preokupá tokante algun aspekto ku ta manda preis di pasashi mas haltu ainda. “Preis di pasashi saliendo for di Boneiru ta inkluí un impuesto di 15 dòler, ku kompanianan di aviashon ta kobra i despues entregá. Na Kòrsou pasaheronan prosedente di Boneiru ku ta di tránsito de fakto mester paga solamente 10 dòler di ‘transfer tax’, sinembargo pasashi di kompanianan di aviashon ku ta sali for di Kòrsou tur bia ta inkluí 37 dòler di impuesto di aeropuerto. Di e manera ei nan ta kobra nos pasaheronan dos biaha i alabes un montante muchu haltu,”sigun Tjin Asjoe. Tjin Asjoe ta splika ku pasaheronan ku ta biaha for di Boneiru pa bai un destinashon den nos region ta paga un suma haltu di 52 dòler na impuesto di aeropuerto, solamente momentu di sali kaba, sin tene kuenta ku e suma ku nan ta kobra na aeropuerto den eksterior momentu di bia bèk pa Boneiru.
E diputado ta bisa ku e ta preokupá tokante e oumento di sumanan ku nan tin pensá di imponé riba kompanianan di aviashon na Kòrsou. Sigun e diputado e kompanianan di aviashon ku ta bula pa nos isla, práktikamente no tin otro eskoho sino kobra klientenan preis mas haltu pa nan servisio.
Tjin Asjoe ta bisa ku Kolegio Ehekutivo ku hopi interes ta warda riba e desishonnan ku Gabinete hulandes ta bai tuma ora ta trata di hasi i tene kosto di transporte aéreo pagabel i garantisá un sierto konektividat entre nos isla i otro islanan i paisnan den nos region.
Kralendijk- Het bestuurscollege van het Openbaar Lichaam Bonaire ziet het
vliegverkeer tussen Bonaire en de omringende eilanden als openbaar vervoer en
daarmee ook als de verantwoordelijkheid van het Rijk. De burgers van het eiland zijn
volgens de gedeputeerde volkomen afhankelijk van transport met het vliegtuig als
het gaat om familiebezoek, een reis voor medische redenen of een begrafenis.
“Ik heb afgelopen week met belangstelling kennisgenomen van recente uitspraken
door de heer Peter Hartman, die als voorzitter van de expertgroep Luchtvaart
onderzoek heeft gedaan om de kosten van luchttransport vanaf ons eiland terug te
dringen”, aldus Tjin Asjoe.
Tjin Asjoe en gezaghebber Edison Rijna zijn beiden lid van de expertgroep
connectivity en daardoor in staat geweest hun input te geven in gesprekken met
Hartman en overige leden van de expertgroep. De gedeputeerde is van mening dat
het terugdringen van de reiskosten tussen de eilanden past in het verlagen van de
kosten van levensonderhoud op de eilanden waarnaar door het OLB, in
samenwerking met de regering in Den Haag, wordt gestreefd.
Daarnaast zegt Tjin Asjoe dat goede verbindingen en de beschikbaarheid van
transport van essentieel belang zijn voor de bevolking en ook moeten gezien worden
als een normaal recht van de burgers Caribisch Nederland. “In Europees Nederland
is het ook zo dat het Rijk verantwoordelijk is voor transportmogelijkheden tussen
steden en verschillende onderdelen van het land. Dat wordt niet aan de diverse
gemeenten overgelaten”.
Tjin Asjoe wijst erop dat het goedkoopste ticket naar Curaçao momenteel rond de
150 dollar per persoon kost. “Dat is voor één persoon alleen al veel geld, maar de
meeste mensen reizen niet alleen. Een gezin met 4 personen is dan ook al gauw
600 tot 700 dollar kwijt, alleen al met de reis naar Curaçao”, aldus Tijn Asjoe.
Volgens de gedeputeerde breekt het gebrek van direct vluchten vanaf Bonaire naar
de regio de inwoners van het eiland op meerdere manieren op. “Vanaf Curaçao of
Aruba vertrekken diverse maatschappijen naar bestemmingen in de regio, maar
vanaf Bonaire is daar niet rechtstreeks te komen. Dat betekent dat onze inwoners
niet alleen het ticket naar Curaçao moeten betalen, maar dat komt dan nog eens
bovenop de prijs voor een ticket naar de bestemming in de regio”, zegt Tjin Asjoe.
De gedeputeerde van Economische zaken maakt zich zorgen over een aantal zaken
die de prijzen van tickets nog verder opdrijven. “In onze ticketprijzen vanaf Bonaire
zit een belasting van 15 dollar, die door de luchtvaartmaatschappijen wordt geïnd en
afgedragen. Op Curaçao zouden overstappers eigenlijk maar 10 dollar transfer tax
moeten betalen, maar in tickets van maatschappijen die vanuit Curacao vertrekken
zit standaard ook 37 dollar luchthavenbelasting inbegrepen. Onze reizigers worden
op die manier dubbel en ook veel te zwaar belast”, aldus Tjin Asjoe. Volgens Tjin
Asjoe betalen reizigers die van Bonaire naar de regio vertrekken een recordbedrag
van 52 dollar aan luchthavenbelastingen, alleen al bij het vertrek, zonder rekening te
houden wat op buitenlandse luchthavens in rekening wordt gebracht bij een
terugreis.
De gedeputeerde zegt zich verder zorgen te maken over de voorgenomen verhoging
van bedragen die op Curaçao aan luchtvaartmaatschappijen wordt opgelegd.
Volgens de gedeputeerden zullen de luchtvaartmaatschappijen die ons eiland
bedienen, nauwelijks een andere keuze hebben dan hogere prijzen voor diensten
door te berekenen aan de klant.
Tjin Asjoe zegt dat het BC met belangstelling uitkijkt naar de beslissingen die door
het Kabinet zullen worden genomen als het gaat om het betaalbaar maken en
houden van de kosten voor luchttransport en het garanderen van een bepaalde
connectiviteit tussen het eiland en de regio.


text:
E evento, cu hopi hende ta considera manera e Met Gala di Aruba, ta e fiesta anual di gala pa recauda fondo di Kiwanis Club of Aruba. Un evento cu sigur a haci falta den e luna di september, cu door di e pandemia no por a tuma luga manera tur aña. Un fiesta cu a sobresali semper p’e ambiente unico y elegancia, cu ta combina cu e tema di e anochi. E combinacion semper ta perfecto, pa tur hende na e evento aki por a disfruta di un experiencia excepcional. For di e entrada di Renaissance Convention Center, despues ora di drenta paden den e sala ta wordo transforma esplendidamente cu glamour, elegancia y sofisticacion. Pa locual ta e parti di entretenimento, cu tres banda y un DJ, a percura pa pone tur aña un ambiente sin igual.
Home Magazine News Flash #THROWBACK


text:
ORANJESTAD: Cu e campaña di “Thank God It’s Monday” di Casi Nobo riba Facebook, Riangela Britten a gana un gift certificate cu e tremendo suma di Afl. 150,-.
Esaki a sosode despues di a participa den e campaña di “Like & Share”. Casi Nobo ta masha contento cu e acogida y ta curasha e clientenan pa sigui keda pendiente pa e siguiente campaña unda bo lo por gana premionan fabuloso.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida Milo Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00am – 6:00pm. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di downpayment.


text:
Loke ta pasa ora sangura pika bo.
Sangura ta un insecto cu ta disimula y molestia. Hopi biaha bo ta ripara cu bo a wordo pika te despues cu paar minuut of asta oras. E grawatamento, hinchamento, irritation…tur señalnan comun di un pika di sangura. Segun un estudio, tin hende cu geneticamente ta atrae sangura.
E video abou ta demonstra con un sangura ta usa parti di su boca cual ta wordo jama proboscis, pa busca sanger den su victima. E video aki a wordo captura door di Valerie Choumet y su coleganan for di Instituto Pasteur di Paris, nan a observa door di un microscope con un sangura ta haña su caminda den un raton cu ta riba anestesia.
Mane nos por wak, e parti di e sangura su boca cu ta parce un hangua ta hopi flexibel. Esaki ta hasi cu e no mester saka su proboscis cada bes…sino e por busca un area grandi di e victima cu un solo pika.
E sangura su proboscis ta consisti di dos parallel “tubo”, un ta manda e saliva y e otro cu ta chupa e sanger. Ora e sangura haña su cuminda cual ta sanger mane por mira riba e video abou, e ta manda saliva den e victima y e saliva ta traha mane un aspirina y anti-clog, pesey bo no ta sinti e pika immediatamente sino te despues cu e pika a sosede kaba. Mane por wak tambe con e sangura ta chupa e sanger hopi liher. Nan ta “bebe” sanger ongeveer 4 minute generalmente, tin biaha nan ta chupa asina duro cu e por kibra e ader y derama e sanger rond…den e situacion aki e sangura por chupa den paar seconde for di e sanger rondona.
Mane nos a bisa e por tuma minutes, oras pa ripara cu bo a wordo pika pero fuera di esey e hinchamento y grawatamento por keda ongeveer 3 dia, tur esten bo curpa ta produci e antibiotica pa combati e pika/mordi di e sangura. Ta miho pa laga e mordi keto pa no ocasiona mas irritacion y asta infection.
Nos ta urgi pueblo henter pa ta conciente di e peligro cu un pika di sangura por trece cune manera Dengue, Zika y Chikungunya.
Si acaso bo ta sospecha di tin e sintoma nan, hasi un afspraak cu bo docter di cas mesora. Tene rond cas y negoshi limpi. No laga awa para…y si encaso bo no ta sigur ki abo por hasi pa yuda combati e epidemia aki na nos islanan, contacta nos.


text:
DEN HAAG – Hende na Boneiru, Saba i Sint Eustatius na 2019 nèto lo bai dilanti un poko. Gabinete lo baha e gastunan di dunadó di trabou i suèldo mínimo i kompensashon finansiero sosial lo subi ku sinku porshento.
Esei ta un di e medidanan ku a divulgá riba ‘prinsjesdag’, e dia ku na Hulanda ta habri e aña nobo parlamentario i ku gobièrnu ta divulgá su plannan.
Gastu di dunadó di trabou ta baha
E asina yamá gastunan otro aña lo baha di 18.4 pa 13.4 porshento. Asina trabou lo bira mas barata. Ku e medida aki gabinete ta ferwagt ku e suèldo mínimo lo subi i ku habitantenan lo sinti esaki den nan pòtmòni. Banda di e oumento di sinku porshento, despues lo subi e suma un tiki ku e inflashon anual.
Kompensashon finansiero sosial tambe ta subi ku sinku porshento mas ku a anunsiá anteriormente e aña aki. Ta trata por ehèmpel di ònderstant, AWW i penshun básiko AOV ku ta subi huntu ku suèldo mínimo.
Hopi krítika riba gabinete
Na Boneiru, Saba i Sint Eustatius hopi habitante ta pasa trabou pa sali ku nan sèn. Hopi krítika ta bini di Boneiru, kaminda mitar di e habitantenan ta riba òf bou di e entrada mínimo nesesario pa por biba.
E bahamentu di e gastunan di dunadó di trabou ta un di e ‘medidanan konkreto di gobièrnu pa kombatí pobresa’, segun rei Willem-Alexander den su diskurso dia di apertura di aña parlamentario na nòmber di gabinete Rutte III.
Tambe, meskos ku gabinete a primintí anteriormente e aña aki, tur aña lo bini plaka pa drecha akohida di mucha na e islanan. Lo ta trata di 3 mion euro.
E parlamentario Antje Diertens ta kontentu ku e ‘oumento grandi’ pa e islanan. Den un tweet e ta skibi:
Oumento grandi pa e kontribushonnan pa islanan BES:
• 3 mion euro pa aña pa akohida di mucha.
• Suèldo mínimo ta subi ku 5%, i tur otro pago sosial tambe.
• 50% oumento di kompensashon pa yu.
Oposishon: e medidanan no ta sufisiente
Segun e partidonan di oposishon GroenLinks i SP e medidanan no ta sufisiente pa redusí e pobresa grandi riba término kòrtiku. E kompensashonnan finansiero sosial ta hopi mas abou den e munisipionan karibense, miéntras ku e kosto di bida ta hopi mas haltu ku na Hulanda oropeo.
E partidonan di koalishon si ta kontentu ku e medidanan. CDA tambe, pero e partido ta eksihí si pa gobièrnu rápidamente bini ku un plan di akshon pa e añanan ku ta bini.
30 mion euro pa pobresa, infrastruktura i ekonomia
Un otro kos pa gabinete saka kara kuné riba apertura ofishal di aña parlamentario ta ku nan tin 30 mion pa kombatí pobresa, mehorashon di kayanan i pa stimulá ekonomia di e tres munisipionan karibense. Notisia ku a divulgá kaba for di febrüari di 2018.
E sèn ei lo no yega e islanan mésora. Sekretario di estado Raymond Knops (Relashonnan den Reino) a avisá kaba ku e tres islanan ta haña e plaka numa te dia gobièrnu lokal koperá. “Ta hasi e invershonnan aki na momento ku ta trata di bon gobernashon i un maneho finansiero sano.”


text:
Cuerpo Policial ta informa:
Awe diaranson anochi pa 8:50 un poco prome cu e TOQUE DE QUEDA, polis tabata tin man yen cu anti-socialnan . Ta asina cu a polis a detene dos sospechoso na un mondi na Pindastraat. Esaki ta relaciona cu kier a cende candela.
Na mes momento patruya di San Nicolas a bin topa cu un auto poniendo obstaculo riba caminda na altura di Elmar NV na Pastoor Hendrikstraat. Polis a logra detene e chauffeur y un persona mas .
Cuerpo Policial kier a recorda cu ora ta papia di TOQUE DE QUEDA ta algo hopi serio y mester cumpli cu esaki.
TOQUE DE QUEDA kiermen no ta permiti pa abo ta riba caya. Abo como cuidadano keda bo cas.
E TOQUE DE QUEDA ta cuminsa di 9or di anochi te pa su mayan mainta 6or. Y tin un multa maximo di afl 10.000.


text:
Ultimo encuentro entre studiantenan y Minister Yrausquin Studiantenan na Rotterdam gradicido na Minister Yrausquin pa atencion sincero pa nan situacion
Ultimo encuentro entre studiantenan y Minister Yrausquin Studiantenan na Rotterdam gradicido na Minister Yrausquin pa atencion sincero pa nan situacion
Den Haag – Despues cu Minister Plenipotenciario Juan David Yrausquin a cuminsa cu e serie di encuentro rond di Hulanda pa topa y combersa cu studiantenan Arubiano, recientemente a cera esaki cu e ultimo encuentro cu a tuma lugar na Rotterdam. Akinan Minister Plenipotenciario Juan David Yrausquin un biaha mas a papia di su meta cu tur e encuentronan aki, cu ta scucha loke e studiante Arubiano na Hulanda ta pasando den dje. Mescos cu tabata e caso na e encuentronan anterior Minister Yrausquin a tuma tempo pa a sinta papia y scucha loke e studiantenan tin di bisa riba nan bida como studiante. Hopi topico a keda trata di cual Minister Yrausquin lo bai pone nan den un plan di accion pa brinda mas sosten na nos studiantenan.
E siguiente paso ta pa bin cu puntonan di accion riba corto y largo plazo a base di e feedback cu Minister Yrausquin a haya di e studiantenan durante e diferente encuentronan.
Como parti clave di e anochi aki tabata e momento cu algun studiante a bai live via di Facebook pa conta riba nan experencia como studiante na Hulanda y special tocante Rotterdam como ciudad pa studia y biba. Nan a duna hopi tips na e muchanan cu ta preparando pa e aña aki bin Hulanda pa sigi un estudio avansa. Esakinan a varia di e preparacion na Aruba, con pa mehora bo Hulandes y e nesesidad pa mas tempran posibel busca un camber, cu no tur ora ta facil, pero cu ta exigi accion di e studiante.
Na final e studiantenan a expresa nan satisfaccion riba e initiativa di e minister pa cu e anochi aki y tambe nan a gradici e mandatario pa e invitacion.


text:
Diabierna 5 y Diamars 9 Augustus SVb San Nicolas Cera Desde 2:00 PM
ANUNCIO RELACIONA CU CERAMENTO DI SVb SU SUCURSAL di SAN NICOLAS
Banco di Seguro Social Aruba SVb ta anuncia cu en conexion cu trabaonan di mantencion, oficina di SVb na San Nicolas ta cera pa publico riba diabierna 5 di augustus desde 2’or di merdia, tambe diamars 9 di augustus desde 2’or di merdia. Dialuna 8 augustus oficina di San Nicolas ta habri normal.
Ademas durante e dos dianan aki tur otro sucursal di SVb ta keda habri na e orarionan normal. E ceramento aki no ta afecta nos callcenter pa notifica AO, tampoco nos systema di webportaal.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
NewsRosario2019
Aruba presente na Rosario
Equiponan di Beach Volleyball ta prome nan pa jega
Equipo di Beach Volleyball a jega Rosario
Den oranan di marduga a jega Rosario e atletanan Mali Rafini, Shekeva Jones y tambe Fransua Angela hunto cu coach Irald Phelipa. Na nan jegada nan a ser ricibi pa e hefe di mission Junior Dake y tambe Eddy Toro y coach Elemerlindo Robles de Medina ken nan a jega 1 dia prome.
Den oranan di mainta ja e atletanan di Beach Volleyball lo tin nan prome training y asina por conoce e campo unda cu e competencia lo bai tuma lugar.
E Weganan di Playa lo start dia 14 proximo y lo termina dia 23 di maart. Un total di 1500 atleta for di 14 pais lo ta compitiendo den 13 diferente deporte.
Aruba lo competi den e deporte di Beach Volleyball, Beach Tennis y Open Water Swimming.


text:
NewsRosario2019
Beach Volleyball femenino ta cay Venci
Chile ta gana Aruba den prome partido
Equipo di beach volleyball femenino ta cay venci den nan prome wega
Awe e weganan a inicia oficialmente pa e equipo di Aruba. E duo femenino Mali Rafini cu Shekeva Jones a hunga contra e equipo fuerte di Chile.
E prome rond a start bon pa Aruba pero despues Chile a pick up y asina e prome set a caba cu score di 21 – 5.
E di 2 rond si Chile a sali determina pa caba e wega tempran. Apesar di tur esfuerzo di Aruba, e wega a caba cu score di 21 – 1 pa Chile.
Awe merdia e duo lo tin di bai hunga 1 biaha mas. Nan lo tin di enfrenta e equipo di Colombia 1 cu ta un di e faboritonan den e torneo aki.


text:
Tin un diferensia grandi di e preisnan di karni entre e supermerkadonan.
Willemstad—Últimamente nos por a tuma nota di desaroyonan di preis den supermerkadonan na Kòrsou. Den kuadro di esaki Fundashon pa Konsumidó durante e periodo di 15 te ku 22 di sèptèmber 2021 a bishitá 22 supermerkado ku e meta pa analisá preisnan aktual di karni, fruta i berdura riba merkado.
Pa por logra esaki a anotá preis di un kantidat di 94 produkto en total. E 22 establesimentunan ku a forma parti di e komparashon di preis aki ta: supermarket 2000, Arco Iris, Van den Tweel Arco Iris, Arti’s , Best Buy, Bon Bini supermarket, Boulevard Market Place, Centrum Mahaai i Piscadera, Dande, Esperamos supermarket, Exito, Mangusa Rio Canario i Hypermarket, De Ruyterkade, Vreugdenhil, Minimarket LZF, Luna Park, LI’S, Feng Fu, Queens, i Tropicana.
Mangusa Rio Canario i Hypermarket esunnan mihó surti den karni, fruta, berdura i belèg
Despues di a analisá resultadonan di e anotashon di preis, Fundashon pa Konsumidó a konstatá ku E dos Mangusanan ta esunnan mihó surti basá riba e 94 produktonan di karni, fruta i berdura ku a keda anotá. Di e 94 produktonan pre selektá, ámbos di e Mangusanan ta’tin un total di 78 produkto den stòk. Bon Biní Supermarket ta na di dos lugá ku 75 produkto i Esperamos supermarket i Arco Iris supermarket ta kompartí e di tres lugá ku un total di 69 produkto den stòk, den e periodo di e anotashon di preis.
Mangusa Rio Canario i Hypermarket tin mas produkto di karni, fruta, bèrdura i belèg na un preis mas ekonómiko
Resultadonan di e komparashon di preis ta mustra ku e dos Mangusanan ta e supermarketnan ku tin mas produkto na un preis mas ekonómiko. Di e 94 produkto ku Fundashon pa Konsumidó a anotá, e dos supermarketnan ariba menshoná tabata tin 21 produkto na un preis mas kumbiniente.Centrum Mahaai ta na di dos lugá ku 16 produkto i Esperamos supermarket ku 15 produkto mas ekonómiko kompaña ku demas establesimentunan.
Diferensia grandi di preis
E anotashon di preis aki a kondusí na resultadonan den kual por mira diferensianan di preis grandi entre e 22 establesimentunan ariba menshoná. Gran parti di e diferensianan di preis aki ta den e kategoria di karni. Un kilo di ‘Runderlappen’ ta kosta fl. 18.55 na e Mangusa Rio Canario i Hypermarket. Na Centrum Mahaai i Piscadera un kilo di ‘Runderlappen’ ta kosta fl. 29.95, kual ta un diferensia di preis di fl. 11.40. Tambe por a tuma nota di un diferensia di preis di fl.15.95 entre Exito supermarket i Luna Park. Na Exito supermarket un kilo di karni kabritu di eis ta kosta fl. 10.00 i na Luna Park esaki ta kosta fl. 25.95
Tambe den kategoria di belèg nos a tuma nota di diferensianan di preis grandi. Un kilo di ‘schouderham’ por ehèmpel ta kosta na Centrum Mahaai i Centrum Piscadera fl. 14.72, miéntras ku na Van den Tweel esaki ta kosta fl. 29.16. Pues un diferensia di preis di 14.44.
Desaroyo di preisnan di karni, fruta, berdura i belèg
Fundashon pa Konsumidó a analisá e desaroyo di preis di produktonan di karni, fruta, berdura i belèg for di febrüari 2021 te ku sèptèmber 2021. Resultado di e análisis aki ta indiká ku entre febrüari 2021 pa yüni 2021 ta tin un subida di preis di 3 te ku 11 florin. Entre yüni 2021 pa sèptèmber 2021 preisnan a subi di 2 te ku 15 florin.
mester. A yega tempu pa nos hasi uzo di nos kreatividat i buska maneranan kon pa logra sobrebibí den e tempu difísil aki. Ta hopi importante pa nos ta krítiko i realístiko.


text:
Durante di e temporada aki DIMAS mesun cos cu otro organisacionnan na Aruba a tuma precaucion pa cu seguridad di su personal como tambe di su clientenan contra di e virus Covid 19.
Un di e medidanan tuma ta cu esnan cu tin un cita durante di e periodo cu e oficinanan di DIMAS ta cera pa publico, lo ricibi un email cu instruccion pa asina nan por entrega nan peticion di permiso online.
Nos a ricibi feedback di algun cliente cu tin dificultad pa completa e peticion online. Pa nos yuda e cliente completa su peticion online nos ta duna nos clientenan e siguiente tips:
- Mester yena e afspraaknummer. Solamente personanan cu tin un afspraak traha caba durante e periodo cu DIMAS ta cera pa publico pa motibo di prevencion lo por entrega nan peticion online.
- E cliente ta yena tur e datonan (fields) cu ta wordo pidi mesun cos cu e formulario tradicional.
- E cliente mester upload tur documento necesario via di e e-form. Pa cu esaki nos ta recomenda nos clientenan pa scan tur documentonan (segun e checklist di e peticion di permiso) den un solo PDF file y upload e file aki via di e e-form.
Nos ta spera cu tur nos clientenan cu tin un cita cu DIMAS pa entrega nan peticion di permiso por tuma bon cuenta di e aviso aki pa asina e proceso di hasi peticion por cana sin dificultad.
Den caso cu clientenan ta encontra problema pa hasi e peticion online lo por tuma contacto cu oficina di DIMAS via di e emailadres: info@dimasaruba.aw.


text:
Mas number pa residentenan den exterior por yama
ORANJESTAD, Aruba - 7 April 2020 [Updated]
E email di contacto ta lo siguente: cmo@crisis.aw
Por fabor, tene cuenta cu lo sigiente:
• Mester ta residente (‘ingezetene = ingeschreven’) di Aruba;
• Aerolineanan Mericano ta exigi 2 tipo di ID – pa prueba cu un persona ta residente di Aruba (cedula);
• Aerolineanan di Latam no ta exigi esaki;
• Personanan dependiente di asuntonan di AZV, por fabor yama AZV pa regla regreso pa Aruba, y mustra bo kaarchi di AZV;
• Lamantablemente, na e momento aki, Venezuela ta full sera; no por move ciudadanonan f’or di e pais; nos ta conseha pa e personanan aki tuma contacto cu embahada Hulandes na Caracas.


text:
Bao guia di Ministerio Publico, Landsrecherche (LR) y Cuerpo Policial di Aruba ta haciendo basta tempo caba investigacion di posible casonan di ambtelijke omkoping. E investigacion aki tin e nomber di “Ibis”.
E sospecho ta cu e ambtelijke corruptie ta encera primordialmente cu e minister di labor anterior tabata pidi y/of tuma placa di soborno en cambio di un exencion (ontheffing) di e toets di arbeidsmarkt.
Un arbeidsmarkttoets positivo di parti di DPL (Departamento di Progreso Laboral) of un ontheffing di esaki ta un condicion pa DIMAS saca un permiso di trabao na Aruba.
E ontheffingnan tabata wordo saca dor di e minister, den mayoria di e casonan, despues cu DPL a duna conseho negativo.
Cu e ontheffing aki, stranheronan tabata por a haya permiso di trabao.
Durante e investigacion a lanta ademas e sospecho cu e minister a haci su mes entre otro, culpable na labamento di placa, ambtsmisbruik y pone hende na trabao ilegalmente.
Awemainta dos persona a keda deteni, entre nan, e ex-minister di labor.
E sospechosonan aki lo wordo poni den detencion.
Banda di esey, a topa cu un muher stranhero cu a wordo entrega na Warda Nos Costa.
Lo wordo investiga si e señora aki ta ilegalmente na Aruba, of si e mag di traha of si el a traha pa e minister.
Desde 28 di maart 2017 un total di 30 testigo y 21 sospechoso a wordo scucha.
Ocho di e sospechonan ey a wordo deteni pa interogacion.
Di e ochonan aki, tres ta ainda den detencion.
E sospechosonan cu ta den libertad, ta sigui como sospechoso den e investigacion.
E decision tocante cua di e sospechosonan aki lo wordo persigui, lo wordo tuma door di Ministerio Publico na momento cu e investigacion ta cla.
Banda di scucha testigonan y sospechosonan, e ekipo investigativo a traha e ultimo lunanan cu analiza e material cu a wordo tuma den beslag te awor.
Particularmente e inventarisacion di cosnan digital cu a wordo tuma den beslag (informacion riba computers y por ehempel, telefonnan) ta costa hopi trabao.
Awe den cuadro di e investigacion a listra den tres lugar (un cas y dos lugar comercial) bao guia di e huez-comisario encarga cu casonan penal.
Funcionarionan di LR, RST y Polis tabata envolvi den esakinan.
A tuma administracion y portadornan di informacion digital den beslag.
E sospechosonan deteni awe a wordo poni den beperking.
Esey kier meen cu nan no mag di tin contacto cu ningun hende, aunke si cu nan abogado.
Banda di esey tin un ordo contra e minister cu e no mag di haya stukken.
E minister lo wordo confronta durante e interogacionnan cu e resultadonan di e investigacion.
Pa e motibo ey, Ministerio Publico lo ta hopi reserva ora di duna informacion tocante e investigacion.


text:
KRALENDIJK – Kondekorashon ‘Papal’ pa promé bia na Boneiru pa tres parokiano fiel ku a hasi hopi pa iglesia katóliko. Ta trata di Imelda Soleano-Albertus, Federica ‘Mamita’ Silberie- Soleana i Maria Anna ‘Marichi’ Frans-Schermer.
Fin di siman tras di lomba tabatin un selebrashon grandi i importante, kaminda a kondekorá tres persona. Nan a risibí kondekorashon ‘Papal’. Papa Fransisco a otorgá e krus di merito ‘Pro ecclesia et Pontifice’, un kondekorashon ku ta esun di mas haltu, pa e parokianonan di La Bírgen di Coromoto. Pa promé bia den Diosesis di Willemstad, tres persona ta risibí e kondekorashon ‘Papal’. Ta trata di un rekonosementu hopi balioso.
E selebrashon Eukarístiko a tuma lugá na parokia La Bírgen di Coromoto, riba dia ku a selebrá fiesta patronal: La Bírgen di Coromoto. Misa tabata afisiá pa 2 pader i 2 lèktòr akólito. Pader Alphonsus Baak i pader Ranulfo Goneda i lèktòr akólito Epifanio ‘Felix’ Nicolaas i Alejando Rodriquez. E rekonosementu a tuma lugá di sorpresa pa e kondekorando nan. Nan a keda inmensamente impreshoná, emoshoná dilanti di parokianonan presentá risibiendo nan mérito. Apesar ku nan edat ta haltu, nan ta traha i hasi hopi pa iglesia, kada un ku nan tarea. Padernan a dirigí palabra, for di karta ku nan a risibí relashoná ku e Kondekorashon ‘Papal’. Ta trata di karta di Nunsio di Italia, Obisbu Luis Secco i pader Andres for di Aruba. Danki pa nan trabou di hopi aña pa iglesia i e ta ehèmpel pa otronan.


text:
Concacaf a posponé Concacaf Caribbean Club Shield 2020
Concacaf a posponé Concacaf Caribbean Club Shield 2020
Pa medio di e komunikado aki mi ta partisipá boso ku e Local Organizing Committee ku ta organisando e torneo di Concacaf Caribbean Club Shield 2020 aki na Kòrsou a risibí un komunikado di Concacaf dirigí na tur federashon ku ta kai bou di nan organisashon, informando ku e torneo ariba menshoná a keda posponé.
Den kuadro di e tempu aktual, teniendo kuenta ku salu públiko i e preokupashon global relashoná ku e COVID-19 (Corona Virus), Concacaf a tene un reunion ayera, 12 di mart 2020, ku e Concacaf Council i a tuma e desishon ku lo suspendé, posponé i kanselá diferente evento. Den kaso di e Concacaf Caribbean Club Shield 2020, Concacaf a disidí na posponé e evento aki ku lo a tuma lugá na Kòrsou di 3 pa 12 di aprel próksimo.
Motibu pa posponé e torneo aki tambe tabata ku biahamentu di diferente pais pa yega Kòrsou a bira un desafio teniendo kuenta ku desishonnan relashoná ku biahamentu i e rísiko pa ku salu públiko. Concacaf lo konsiderá areglonan alternativo na e momentu apropiá i komuniká esaki na su debido tempu.
E desishon pa posponé, suspendé i asta kanselá diferente evento di Concacaf tabata un desishon difísil pa tuma pero teniendo kuenta ku salu públiko i rekomendashonnan risibí, Concacaf i nos di e Local Organizing Committee ta spera di por konta ku komprenshon i koperashon pa e situashon ku a surgi.
Na nòmber di Federashon Futbòl Kòrsou, mi ta uni mi mes na e último aki i ta spera di por konta ku e komprenshon pa ku awor i e sosten den futuro pa ku e Concacaf Caribbean Club Shield aki na Kòrsou. Na momento ku tin un desishon definitivo i nos risibí esaki, nos lo informá prensa i komunidat al respekto.
Un saludo deportivo,
Shaheen Elhage


text:
E kompensashon pa dunadó di trabou ta igual na entre 18% i 57% di e suèldu total mensual, a base di bahada di benta ku ta premirá (di por lo ménos 25%). Kondishon ta ku e dunadó di trabou ta mantené tur empleado den servisio na trabou i ta sigui paga nan, teniendo na kuenta eventual redukshon a base di aprobashon mutuo.
Kambionan desde yüli 2021
Debí na COVID-19 i e medidanan implementá pa Gobièrnu, un gran kantidat di negoshi i organisashon a haña nan mes konfrontá den un forma inmediato ku pèrdida di entrada. Pa motibu di e pèrdida ku nan a sufri, nan a drenta un situashon kaminda nan mester kuminsá duna retiro na nan empleadonan i tin di nan ta den peliger di bai bankarota.
E Medida di Urgensia Sosten Transitorio pa Empleo (NOW- noodmaatregel overbrugging werkgelegenheid) ta pone e dunadó di trabou den e posishon ku nan por mantené nan empleadonan den servisio i sigui paga nan, asta si temporalmente no tin trabou pa nan. Esaki den forma di un kompensashon (no un fiansa) ku proporshonalmente ta similar na e pèrdida di entrada ku e dunadó di trabou ta konfrontá kuné. E ophetivonan prinsipal ta mantenshon di empleo i prevení un situashon kaminda empresanan ta bai bankarota. Ta solamente posibel pa hasi aplikashon pa e areglo di NOW si e kompania ta operashonal, esta aktivo riba merkado!
Kompanianan por apliká pa kompensashon solamente si e aktividatnan kardinal di nan kompania ta tuma lugá den un di e sektornan menshoná riba e Lista di Sektor; lo kontrolá esaki a base di e registro di kompania di Kámara di Komèrsio. Un dunadó di trabou ku ta premirá pèrdida di entrada (un mínimo di 25%) durante e periodo di 3 luna konsekutivo den 2021(yüli 2021-desember 2021) por entregá un petishon na SVB pa risibí un kompensashon pa gastunan salarial pa luna di yüli 2021, ougùstùs 2021 i sèptèmber 2021. E pèrdida di benta ta e diferensia entre e benta durante e periodo di 3 luna konsekutivo den 2021(yüli 2021-desember 2021) i e benta durante e periodo ekivalente di 3 luna den aῆa 2019(yüli 2019-desember 2019).
Dependé e desaroyonan, e areglo por kontinuá pa e periodo ku ta sigui.
E porsentahe pa kompensashon pa loke ta trata e suma di suèldu ta dependé di e porsentahe di pèrdida di entrada ku e dunadó di trabou ta premirá, segun e siguiente deskripshon:
Kompensashon = 71.6% di e porsentahe di e pèrdida ku ta premirá multipliká pa e suèldu total
E suèldu total ta igual na e sumo di suèldu OV di e luna anterior pa kua e dunadó di trabou a entregá un deklarashon i kual e la paga, i añadí na esaki, es suèldu segun SVB registrá pa 15 di yüli 2019 di e direktornan menshoná den nan statüt, ku ta den servisio aktualmente ku un máksimo di e suèldu máksimo pa dia konforme ordenansa di OV (ANG 5781,- pa luna). Kompanianan ku a lanta despues di 1 di yüli 2019 ta konta komo periodo di referensia e luna ku a lanta e negoshi te na Febrüari 2020. Kompanianan ku ta eksonerá pa loke ta trata impuesto i kompanianan ku a eksperensia un subida sustantivo di nan entrada for di yüli 2019 por inkorporá un otro periodo di referensia òf método, despues ku a konsultá ku e Helpdesk di NOW.
E porsentahe di pèrdida di benta ku por keda yena ta maksimal 80%. Un limitashon adishonal di e porsentahe máksimo di pèrdida di benta ku por keda yena ta posibel si, en bista di e kantidat di petishon risibí i e rekursonan finansiero disponibel, tal limitashon ta deseabel pa logra un distribushon efektivo di e rekursonan finansiero riba e kompanianan ku a hasi petishon pa asina konserva empleo.
Ehèmpel:
Si akaso e bahada di entrada real ta mas abou ku a primaria i konsekuentemente e kompensashon tabata muchu haltu, lo rekobrá e diferensia na final di e periodo di kompensashon for di e dunadó di trabou, sin but.
Den e kompensashon di NOW tambe tin inkluí un kompensashon pa e kontribushon di dunadó di trabou AOV/AWW.
Tur dunadó di trabou ku ta skohe pa hasi uso di e medida di urgensia aki, durante e periodo ku ta hasi uso di e areglo, ta obligá na paga tur su empleadonan ku ta registrá na SVB, i ta obligá na no entregá petishon di retiru òf ehekutá esaki.
Si akaso e bahada di entrada real ta mas abou ku a primaria i konsekuentemente e kompensashon tabata muchu haltu, lo deskontá e diferensia for di e siguiente aplikashon i/òf rekobrá e diferensia na final di e periodo di kompensashon for di e dunadó di trabou, sin but.
Den e kompensashon di NOW tambe tin inkluí un kompensashon pa e kontribushon di dunadó di trabou AOV/AWW.
Tur dunadó di trabou ku ta skohe pa hasi uso di e medida di urgensia aki, durante e periodo ku ta hasi uso di e areglo, ta obligá na paga tur su empleadonan ku ta registrá na SVB, i ta obligá na no entregá petishon di retiru òf ehekutá esaki.
E dunadó di trabou mester paga impuesto i prima sosial normal. Un di e kondishonnan pa por risibí kompensashon den un periodo , ta ku esakinan ta pagá (òf ku tin un areglo di pago). Ademas e dunadó di trabou NO por pidi pa kompensashon pa bahada di benta pa motibunan ku no ta relatá na e krísis di COVID-19.
E akuerdo ta konta solamente pa empleadonan ku ta registrá den e sistema di SVB for di e fecha 28 di febrüari 2020 i direktornan statutario ku ta registrá for di 15 di yüli 2019; i ku no a sali for di servisio, eventualmente agregá ku empleadonan pa kua e dunadó di trabou tabata paga primanan ZV/OV, pa medio di prosesonan ofishal di SVB. E areglo no ta aplikabel pa stazjèr, akshonista ku no ta den servisio, empresario ku negoshi propio (Eenmanszaak), direktornan statutario di kompanianan sin empleado i kompanianan gubernamental (tur empresa kaminda tin representashon di Gobièrnu den e bestür ku mas ku 50% di akshon òf fundashonnan ku ta risibí mas ku 50% di nan entrada dor di supsidio di Gobièrnu). Desde yüli 2021 e areglo no ta aplikabel pa empleadonan ku kontrakt di 0 ora. E dunadó di trabou mester yena un lista di empleado di 31 di yüli 2021. E suma di “loonsom” indiká den e lista di 31 di yüli 2021 ta keda aplikabel pa hinter e periodo di yüli 2021-desember 2021.
Bo por entregá bo petishon pa bini na remarke pa e areglo di NOW pa lunanan di yüli 2021, ougùstùs 2021 i sèptèmber 2021 for di djaluna 27 di sèptèmber 2021, 4 or di atardi te ku djaluna 4 di òktober 2021, 4 or di atardi. Pa por apliká pa promé biaha, lo bo tin mester di lo siguiente:
Despues ku e kompania entrega su aplikashon di luna yüli 2021 e ta risibí outomátikamente 2 invitashon separá ku ta konsistí di un URL-link ku lo dirigié direktamente pa e formulario di aplikashon di luna ougùstùs 2021 i sèptèmber 2021. Kompanianan mester yena tur tres formulario di aplikashon pa por bini na remarke pa supsidio salarial. Kompania nan ta risibí supsidio salarial solamente pa e luna ku a realisá un pèrdida di benta di mínimo 25% i máksimo 80%.
Kompanianan ku di aprel 2020 te ku mei 2021 ya a apliká pa supsidio di suèldu òf ya a risibí supsidio pa suèldu kaba, outomátikamente lo risibí tres invitashon separá ku ta konsistí di un URL-link ku lo dirigí nan direktamente pa e formulario di aplikashon di luna yüli 2021, ougùstùs 2021 i sèptèmber 2021. Nan mester yena solamente algun informashon den e formulario aki i mester añadí e siguiente informashon digital:
E kompanianan mester entregá i paga nan OB, LB i primanan sosial promé ku nan hasi un petishon. Si no nan NO ta bini na remarke pa supsidio di salario.
Despues ku a risibí e kompensashon, e aplikante ta obligá na yena un kuestionario regularmente ku Ministerio di Desaroyo Ekonómiko lo manda; esaki ta trata e Plan di Rekuperashon [Recovery Plan] ku a referí na dje anteriormente.
Tin tres (3) Helpdesk disponibel pa aplikante i empleadonan ku ta kai bou di e areglo di NOW:


text:
Snoa
Un Snoa of Synagoge (greigo σuvaYwYή translitera synagogē, nifikando "assemblidat"; judiu : בית כנסת beyt knesset, nifikando "kas di assemblidat"; (בית תפילה) beyt t'fila, nifikando "kas di resamentu"; שול shul; אסנוגה esnoga; קהל kal) ta un kas religioso di judiu. Ora e ta wordu parti den pida-pida e palabra tambe por nifika "siñando huntu (for di e palabra griego syn, huntu,anto aghoghei, siña of train).
Snoa ta un palabra komun papia komo "shul" dor di hudiunan ortodoks, anto "synagoga" dor di e hudiunan konservativo, anto tambe "Templo" dor di hudiunan reforma. "Snoa" ta un ku por wordu usa dor di tur e sektonan.
Snoanan normalmente tin un hal grandi pa resa (e sanktuario), huntu ku kambernan mas chikitu pa studia i tin biaha un hal sosial I ofisinanan. Un par di snoa tin un kamber separa pa studia e Torah, yamá e beth midrash—בית מדרש ("Kas di estudio").
Snoanan no ta luganan konsekreta, tambe un snoa no ta nesesario pa alabansa. Alabansa hudiu tambe por wordu hasi ora dies hudiu (un minyan) ta asembla. Alabashon tambe por wordu hasi solitariomente of ku mas tiki ku dies hende. Un snoa den senso mas estrikto no ta un templo; e no ta remplasa e templo destrui di Herusalem situá den e suidat di Herusalem.
Den lengua diario, Israelitonan ta usa e palabra bet knesset (kas di assemblidat). Hudiunan di Ashkenazi su desendentenan tradishonalmente ta usa e palabra "shul" (huntu ku e palabra aleman schule, skol) den bida diario. Hudiunan spaño i portugues ta jama e snoa un esnoga. Hudiunan perhiko anto Hudiunan di Karaite ta usa e termino Kenesa, ku ta deriva de e palabra armaniko, anto un par di Hudiu arabier ta husa e palabra knis.


text:
KRALENDIJK – Djabièrnè último dos alumno mester a bira hopi malu despues di a usa píldora di XTC. Tur esaki a sosodé riba tereno di Liseo Boneriano na kaya Amsterdam. Skol ku ta kai bou di Komunidat di Skol Boneriano (SGB). E alumnonan aki tabata aktua bastante straño. Despues a bin sali na kla ku ta XTC e alumnonan a usa. Polis tambe a presentá na e skol i a bai ku dos alumno warda di polis despues di a haña nan ku e píldora.
Den un reakshon SGB ta informá ku enbèrdat djabièrnè último a haña droga na skol. Den tipo di situashon asina, semper nos ta duna keho na polis. Nos ta sigui dos pista kaminda por tuma tantu sanshon, suspenshon i finalmente e posiblidat pa kita e alumno for di skol i por ofresé yudansa na e alumno i su famia. Droga ta hasi daño na mente i ta trese kuné daño ireparabel, es desir na sesu di nos hóbennan ku ainda ta den proseso di kresementu. Komo skol e aña aki tambe nos lo dediká atenshon i duna informashon tokante esaki. Importante ta pa komo mayor papia ku e yu tokante e peligernan di tantu alkohòl komo droga.


text:
[BIBANDO]: Kompanianan ku anteriormente a yena petishon pa un eksonerashon pero ku , pa motibu di e medidanan ku tabata vigente no a bini na remarke, lo no mester bolbe yena un petishon nobo na e momentu akí. Tur petishon pendiente ta keda tratá a base di e adaptashon den medidanan vigente.
[BIBANDO]: Entrante awe, djárason 21 di aprel 2021, tin algun adaptashon den medida di prekoushon pa COVID-19. Entre otro ta posibel awor pa bai landa riba base individual. Ta importante pa nos keda kòrda ku ta un responsabilidat di nos tur huntu pa sigui kuida; tantu di nos mes komo esnan rondó di nos.


text:
Hobennan bou di gran presion durante e pandemia aki
ORANJESTAD -Danki na e invitacion ricibi for di Partido AVP pa participa den Encuentro Brainstorm COVID-19, pa prome biaha e organisacion Telefon Pa Hubentud tabatin oportunidad di comparti nan experiencia y descubrimentonan durante e pandemia. Hopi di e otro participantenan na e sesion di dialogo, manera sector medico, politico y di enseñanza a expresa cu esaki tabata un di e puntonan mas resaltante di e anochi cu a tuma luga diahuebs na Renaissance Convention Center.
Director di Telefon Pa Hubentud, Jason Sneek a elabora riba e presion cu tin bou nos hubentud y muchanan a raiz di e crisis di COVID-19. Un informacion cu a comparti pa pone esaki den perspectiva ta cu anualmente e organisacion ta ricibi un promedio di entre 1.500 pa 3.000 contacto di hobennan atrabes di diferente punto. Pa loke ta trata 2020, apenas entre e cinco lunanan di maart pa aworaki, e contactonan a surpasa 1.000 caba.
Un bes cu e prome ola di contagio tabata bou control y a habri e scolnan bek, Telefon Pa Hubentud a realisa 101 workshop na diferente scol. Esaki tambe tabata un experiencia cu a habri wowo di e organisacion ya cu por a colecta informacion for di un grupo mas grandi di hoben. A sali na cla cu e preocupacionnan principal di e muchanan tabata dor di no por practica deporte, ni tin contacto c unan amistad.
Di 1.934 mucha encuesta, e mayoria ta prefera di ta na scol cu na cas. Aki mester tene na cuenta cu no ta pa tur mucha e cas ta mas safe, pero e scol ta e lugar di mas safe. Otro punto cu e hobennan a trece dilanti ta cu adultonan ta tuma tur decision sin pidi ni tene na cuenta e pensamento di e hobennan. Tin biaha ta hustamente e falta di haya oido y tin control riba nan propio bida, ta hiba na sentimento y pensamento di suicidio, algo cu e organisacion tambe a mira.


text:
Tim di yudansa benefisio kèch di mucha 010 (Hulpteam toeslagen 010) ta asisití persona perhudiká.
Tres mil famia na Rotterdam a hanja nan mes den problema pa motibu ku Servisio di Impuesto de repente a eksigí e benefisio kèch di mucha (kinderopvangtoeslag) bèk. Ta pesei ombudsman di munisipio ta traha huntu ku munisipio di Rotterdam den Hulpteam Toeslagen 010.
Dor ku mester a paga e benefisio aki bèk inhustamente hopi di e famianan aki tin preokupashon finansiero grandi, debe halto i hopi strès. Hopi hende a wordu tratá manera ta fraude nan a kometé. Esei ta inhusto. E situashon aki a afektá tanto mayónan komo nan yiunan.
A tarda añanan largo prome ku Servisio di Impuesto a atmití su fayonan. Anto te ainda no a drecha nan. Ta tardando hopi. Muchu largo pa e 3.000 famianan aki. Nan mester di ayudo mas pronto ku ta posibel.
Ta p’esei e tim Hulpteam Toeslagen 010 tei. Den e tim, ombudsman di munisipio ta traha huntu ku munisipio di Rotterdam pa yuda e famianan aki awor mes. Ombudsman kier pa hende tuma kontakto pa por mira kiko mester hasi. Despues di esei munisipio lo ofresé asistensia. Asistensia ku reglamento di debe, asistensia ku stress i asistensia pa ku e muchanan. Anto ombudsman lo kontrolá si e yudansa ta bai bon. Pa tur hende por tin un mihó futuro atrobe.
Abo ta un persona perhudiká? Bo no ta bo so. Hopi hende ta sinti bergwensa, pero esei no tin mester. Buska yudansa. Yama e tim Hulpteam Toeslagen 010 riba number 0800 2345 888. E number ta gratis. E yudansa ku Hulpteam ta ofresé tambe ta gratis.
Bo kier kontakto?
Yama e tim Hulpteam Toeslagen 010 riba 0800 2345 888 òf bishitá e website htt010.nl. Tambe por manda un email pa info@htt010.nl.
Otro opshon naturalmente ta pa yama ombudsman di munisipio riba 010 4111 600.
Ta difisil pa konta bo storia na Hulandes? Puntra un hende den famia òf un amigo/amiga pa yuda bo.


text:
HOPI EKSPEKTATIVA PA E-CURACAO BUSINESS SEMINAR DJASABRA 4 DI MEI PRÓKSIMO.
HOPI EKSPEKTATIVA PA E-CURACAO BUSINESS SEMINAR DJASABRA 4 DI MEI PRÓKSIMO.
Den antesala di e konferensha E-Curacao Business Seminer djasabra 4 di mei na Santa Barbara nos por a tuma nota ku e ánimo pa e evento aki ta hopi grandi. Tantu serka komersiante nan pero tambe profeshonal den posishon di merkadeo, komunikashon, relashon públiko, IT, e-commerce etc.
Siman pasa e konferensha tabata hopi den notisia relashoná ku e hecho ku un di e oradó nan ta traha na e kompania UBER Technologies. Aki a reina un konfushon kual e Minister ku ta enkargá ku transporte mes a aklará ku NO ta tratando di trese e servisio di e kompania Kòrsou. Ta simplemente e Gerente di Merkadeo Digital lo duna charla riba kon kompania nan na Kòrsou por automatisá e parti di merkadeo di nan kompania.
E konferensha lo kuminsá 9 or di mainta i lo dura te ku 1.30 di mèrdia. E lo ta un mitar dia ku hopi teps balioso kon pa krese bo negoshi, kon pa implementá un mihó strategia di merkadeo digital i tambe kon pa inová den bo organisashon. Aparte ku e ta un evento ku sigur e sektor komersial mester te presente, e lo ta hopi balioso pa NGO’s/Fundashon nan Non-Profit tambe atendé, mirando ku por medio di entre otro ‘social media’ nan por yega na rekoudá mas fondo i of haña mas boluntario.
Despues di kada oradó lo tin un ‘panel-discussion’ unda ku eksperto nan di Kòrsou lo subi tarima i lo papia huntu ku e oradó internashonal riba kon ta e mihó forma pa implementá e kambio nan den e mundu teknológiko pa Kòrsou. E públiko presente tambe lo haña e oportunidat di hasi pregunta na epanel kual ta hasi e konferensha unu interaktivo tambe. Finalmente mester agregá ku e konferensha lo tin su parti nan inovativo ku lo hasie un mainta di siña kos nan nobo pero tambe pasa un ratu agradabel ku algun sorpresa.
E tópiko nan i respektivo oradó nan ta: Ramon Ray for di New York (‘Entrepreneurship & Social Media’), Daan Gonning for di Hulanda (‘Innovation & Voice Technology’), Mario Vinsaco di Uber LA (Merkadeo Outomatisá via ‘Artificial Intelligence’) i Diederik Kemmerling huntu ku Ivy Lacle (Social Media Landscape na Kòrsou i teps nan práktiko)
Karchi nan ta optenibel na Bruna, Van Den Tweel Zeelandia, Mensing’s Caminada i tambe riba Internet via www.e-curacao.net. E partner nan ku a uni pa por hasi e seminario aki posibel ta Digicel Business ku varios servisio tecnologico pa tur kompania, Cpost cu su produkto Punto Mio Business, Maduro & Curiel’s Bank (MCB) cu su Mobile Banking Innovativo y Massive Productions. E-Curacao ta un produkshon di The Lab, Infinity Media supported by BENU Pharmacy, One Media Group, Mammoet Printing, Tibbaa (Reinventing Ticketing), Santa Barbara Beach & Golf Resort & Oasis Coral Estate.


text:
ORANJESTAD – Dialuna anochi despues di un persecusion largo ariba lama door di un conoci di polis yama Jason, esaki a bin termina na e beach di Zeewijk.
Despues di a wordo persigui door di Helicopter, Kustwacht y boto di polis fuel lo a caba cu e Waverunner, y asina Jason mester a haye ta bin tera y no por a keda ariba lama mas.
Eynan ta unda cu un grupo di polis tawata warde y mesora a pone ariba su barica y pone boei na su man wardando transportwagen.
Por a scuche ta bisa varios cos, entre otro cu e lo tawata tin un hand granaat ariba dje, esaki no tawata e caso.Jason tawata bisa si e tawata tin un hand granaat e lo a use.
ORANJESTAD – Dialuna anochi despues di un persecusion largo ariba lama door di un conoci di polis yama Jason, esaki a bin termina na e beach di Zeewijk.


text: Dialuna mainta a drenta informe di un accidente cu hende herida banda di Morning Supermarket na Paradera, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e dama chauffeur di e Hyundai Elantra tabata bini for di pariba y no a duna preferencia na e pick-up y esaki a bin dal riba dje. E impacto tabata fuerte cu hopi daño material y e dama chauffeur a resulta levemente herida. Den e auto tambe tabata tin un baby pero esaki a resulta ileso y a keda safe den su childseat. Na yegada di e ambulans nan a atende e dama.


text:
WILLEMSTAD – Representantenan di VSBO i AGO pa Skolnan Katóliko i Skolnan Públiko, ta rekonosé ku edukashon spesial avansá ta enfrentá hopi reto i no tin sufisiente dosente spesialisá pa akapará e demanda.
E delaster añanan por a konstatá ku un porsentahe alarmante di studiantenan di skol di fundeshi ta matrikulá na AGO, edukashon orientá pa merkado laboral ku ta destiná pa studiantenan di MLK. Komo konsekuensia, edukashon spesial avansá ta bou di hopi preshon i e skolnan di AGO ta surpasando nan kapasidat.
Un reportahe di Deya Mensche
Según Lisette van Lamoen–Garmers, direktor general di direktiva di Skolnan Katóliko, e tempu unda un mucha ta bai skol spesial, paso e mester di un tiki más tempu pa kapta e materia, a pasa. “Awó bo ta haña hopi kaso unda e alumno tin nesesidatnan adishonal i asta mester bebe remedí, i e dosente no ta kapasitá pa atendé ku e tipo di situashonnan akí.”
Faktornan sosial i emoshonal
Wladimir Kleinmoedig, funshonario pa skolnan avansá na servisio pa Skolnan Públiko, ta splika ku AGO mester di material adekuá pa traha ku n’e, inkluso un método ratifiká, i ekspertonan kapasitá pa traha na AGO. Según Kleinmoedig, gobièrnu tin basta ratu den e proseso pa optimalisá e diferente tipo di edukashon, unda ta adaptando e materia na e mucha i ahustá e aserkamentu. Alabes Kleinmoedig ta rekonosé ku faktornan sosial i emoshonal ta hungá un faktor hopi grandi den e funshonamentu di e alumno.
“Apesar ku un dosente di skol avansá tin e formashon básiko pa duna les na AGO, tòg mester di ekspertonan edukashonal ku por sostené i garantisá e kalidat. Mester di sufisiente guia interno i trahadó sosial na e skolnan, ku por yuda e maestro yuda e mucha.” E tres AGO di Skolnan Públiko, tin dos guia interno so, paso e kantidat di ora ku nan ta haña finansiá di gobièrnu ta limitá.
A korto plaso, gobièrnu tin di sòru pa bin un skol di Klùster 4 pa studiantenan ku tin problema ku komportashon i hopi biaha ta bebe remedi. Esaki no solamente lo benefisiá e mucha, unda e ta haña e atenshon spesífiko pa su nesesidat, pero alabes ta krea un ambiente mas sigur pa e dosente, van Lamoen–Garmers a indiká. Nan a indiká ku kolektivamente tin sigur 200 mucha den e sistemanan di Skolnan Katóliko i Públiko, ku por kalifiká pa bai un Klùster 4.
Tambe Kleinmoedig ke pa gobièrnu traha riba un diploma di AGO, unda mester definí pa lei kiko e mucha mester kumpli kune. “Aworakí ta un sertifikado e alumno ta haña, ku no ta konosí na Hulanda, paso nan tin enseñansa di práktika.”
Plataforma
E edukadornan ta indiká ku mester bini un kolaborashon mas profundo ku merkado laboral, pa asina krea un plataforma unda por sa kiko e nesesidatnan di merkado ta, i pa dirigí enseñansa riba esaki. Finalmente Kleinmoedig i Van Lamoen–Garmers ta urgí ku mester bini un persona enkargá ku VSBO i AGO den ministerio, pa asina solushoná e problemanan ku tin den enseñansa avansá i spesial. “Mester tin un punto di kontakto ku gobièrnu pa trata e problemanan akí.”


text:
ORANJESTAD – Green Education Symposium, organisa door di Biblioteca Nacional y diferente partner, a cera e simposio diabierna cu presentacion di Prome Minister Mike Eman. Diferente mandatario di Gabinete Mike Eman II a hiba palabra e siman aki pa pone e conexion entre maneho sostenibel y salubridad, p.e. of cu Santa Rosa su produccion.
Prome Minister Eman a wordo presenta door di directora di BNA, Astrid Britten, kende tabatin elogio pa e maneho di Gobierno, cual maneho e institucion aki ta sigui tambe cu organisacion di Green Education Symposium.
E mandatario den su mensahe a elogia y a pidi e studiantenan un aplauso pa nan scol EPI, cu ta e prome instituto educativo cu tin un parke solar den nan cura. “EPI a pone e “trend” y a demostra cu e scol ta cana padilanti, ta mira e necesidad di tuma e direccion sostenibel. Pero tambe e sistema con educacion ta wordo duna awor na EPI ta cu e tema aki ta forma parti integral di educacion. Mi kier felicita tur esnan di EPI. Studiantenan, boso por ta orguyoso,” Eman a duna di conoce.
Ademas e tabatin palabranan di elogio tambe pa institutonan cu ta sigui e vision pa desaroya un Aruba sostenibel, manera Biblioteca Nacional “cu ta carga e vision aki cu pasion y tur dia ta yuda nos transmiti e mensahe aki”. Pero tambe IBISA cu a bin ta haciendo un bon trabou pa conscientisa e ciudadanonan riba un bida saludabel. Otro ehempel cu e mandatario a duna ta Santa Rosa cu un tempo tabata wordo considera algo for di moda pero “awe e ta un necesidad importante”. Si Aruba, e mandatario a bisa e hobennan, kier ta un pais sostenibel, esey ta nifica cu no solamente e coriente mester bini di fuentenan sostenibel manera biento y solo, pero tambe riba tereno di produccion di cuminda. Den esaki, Santa Rosa ta hunga un rol importante. Ta e deseo cu tur cas na Aruba tin un par di mata di berdura y fruta, of bestia, ya cu di e forma aki “ta bay percura cu Aruba ta mas sostenibel”. El a duna e ehempel di un scol cu a impresion’e masha hopi, cu ta e “school gardening” na EPB Sta. Cruz y ta spera cu otro scolnan por sigui e iniciativa aki.
Pa finalisa, e mandatario a bisa cu hopi di loke ta wordo haci riba tereno di sostenibilidad manera Happy Community Conference, Green Conference, ta iniciativanan di “Creative Team” cu a cuminsa cune den e prome Gabinete Mike Eman, pero tambe hopi programanan cu tin di haber cu bario. Esaki ta e motibo tambe cu awendia e Ministerio di Asuntonan General ta conta cu un oficina cu yama Buro Innovatie, cu a yuda den organisacion di e Green Education Symposium.
Di e forma aki e mandatario a ilustra con e pensamento pa un Aruba sostenibel a bin ta creciendo ultimo añanan.


text:
Oranjestad-
Fundacion Lanta Papiamento (FLP) a mira luz cinco aña pasa na mei 2009. A lansa e Fundacion cu e meta fundamental pa conscientisa nos pueblo Arubiano den un sentido amplio tocante identidad y balor di Papiamento. Den su trayectoria cortico, pero consciente y dirigi riba e obhetivo ey, FLP a bin ta realisa un variedad di actividad educativo y cultural relaciona cu, entre otro, investigacion y presentacion linguistico y literario, evento literario, acto di homenahe y concurso di ortografia.
Fundacion Lanta Papiamento (FLP), manteniendo su dinamismo y e esfuersonan cu e ta desplegando pa medio di un serie di actividad continuo, y inspira na un manera particular pa nos Aña di Papiamento y pa su principio fundamental di promove conocemento di nos lenga nacional, aña pasa, dia 19 di october 2013, a organisa un les publico di Papiamento cu sosten financiero di UNOCA, un actividad linguistico educativo cu un caracter popular y didactico. E les tabata un exito rotundo, caminda cu e cursistanan a haya les di docente di Papiamento suficientemente cualifica y cu ta dispone di suficiente experiencia den dunamento di les di Papiamento. E demanda tabata asina grandi cu ainda tin hende riba lista di espera pa participa na un siguiente les. Debi na e tantisimo interes aki, FLP, atrobe cu sosten di UNOCA, lo ripiti e actividad linguistico educativo aki diasabra dia 3 di mei 2014 na Instituto Pedagogico Arubano (IPA) na San Nicolas.
E programa di e dia ey lo consisti atrobe di les di Papiamento pa tur persona interesa. E personanan aki mester ta persona cu nunca no a haya les di Papiamento ainda. E les mes lo contene dos materia: un les di gramatica y un les di ortografia. E programa di les tin ademas un prueba -o sea un serie di tarea- tocante e dos materianan duna. E lesnan ta na nivel elemental. Lo cera e programa cu dunamento di un certificado na tur e participantenan. Y atrobe e docentenan encarga cu e dunamento di les lo ta docente suficientemente califica y cu suficiente experiencia cu docencia di Papiamento. E idea tras di e les publico aki ta, fuera di promove conocemento di Papiamento, pa despues (yuda) organisa of promove organisacion di curso completo di Papiamento (na diferente nivel) pa nos comunidad. E programa lo brinda e participantenan tambe un lunch di cortesia y e lesnan mes tambe lo ta completamente gratis.
Fundacion Lanta Papiamento cortesmente kier invita tur persona interesa pa cera conoci cu e dos aspectonan menciona -gramatical y ortografico- di Papiamento, pa inscribi via e-mail na ramontodd@setarnet.aw pa mas tarda dia 24 di april pa nan por participa na e Les Publico di Papiamento. FLP encarecidamente ta pidi tur persona cu a inscribi aña pasa y NO a haya chens di participa pa inscribi di nobo notificando esey. Henter e programa di Les di Papiamento lo tuma luga na Instituto Pedagogico Arubano (IPA) na San Nicolas, diasabra dia 3 di mei 2014, entre 10 or di mainta y 3 or di atardi. Esnan cu inscribi y wordo acepta lo ricibi via e-mail un programa di e dia. Fundacion Lanta Papiamento di antemano kier gradici tur interesado!


text:
Un persona ku demensia ora ku e ta agresivo
Apesar di bo esfuerso lo bo no por evitá tur biaha kondukta agresivo serka un persona ku demensia. Si bo haña bo den un kaso asin’aki? Nos tin p’abo un par di manera kon bo por trata ku esaki:
- Tene bo distansia i no tene
- Evitá diskushon i no laga bo wòrdu tenta pa kai den esaki
- Keda trankil i sòru pa bo famia/konosí por mira bo bon i trata ku bosnan por wak den wowo di otro
- Si bo tin miedu, no lag’e ripara
- Dunele e chèns pa e kana bai un kaminda ku ta habri manera pafó
- Trata di kita su atenshon dor di ofresele algu di bebe o kome, muzik televishon o dor di papia tokante otro kos
- Si e situashon tin e tendensia di bai bira físiko, protehá bo mes i sali for di e kamber. Jama e dòkter di kas mesora. Huntu por disidí kiko ta bai hasi
Fuente: Alzheimer Nederland


text:
Den e periodo 2013 te ku 2017, 392 adolesente ku a nase na èks Antia Hulandes òf
Aruba, a sali for di Hulanda Karibense bai Hulanda Oropeo. Esei ta enserá kasi mitar di
e grupo di hóbennan akí. Di e grupo ku a bai Hulanda Oropeo, dos tersera parti a hasi
esei pa estudio. Hóbennan di kende e mayornan tin un entrada di kas di famia haltu,
relativamente mas bia a bai studia na Hulanda Oropeo. Esaki CBS ta informá a base di
e último datonan di poblashon i entrada di Hulanda Karibense.
Entre 2013 i 2017, 306 adolesente nasé na èks Antia Hulandes i Aruba, a kambia
Boneiru pa Hulanda Oropeo. Esei ta un tiki ménos ku mitar di e grupo di hóbennan akí di
17 te ku 25 aña. Dos tersera parti di e hóbennan ku a bai Hulanda Oropeo, a hasi esaki
pa sigui un estudio. Hóbennan ku a krusa laman bai Hulanda Oropeo, hopi bia tabatin
mayornan ku un entrada di kas di famia haltu, kompará ku hóbennan ku a keda Boneiru.
Esei ta un poko mas fuerte den kaso di hóbennan ku a bai Hulanda Oropeo pa sigui un
estudio.
Entre 2013 i 2017, 65 adolesente di 17 te ku 25 aña, nasé na èks Antia Hulandes i
Aruba, a bai Hulanda Oropeo. Esei ta mas òf ménos 70 porshento di e grupo di
hóbennan akí. Di e hóbennan ku a bai, mas di dos tersera parti a hasi esei pa sigui un
estudio aya. E hóbennan ku a bai Hulanda Oropeo pa sigui un estudio, djis un tiki mas
frekuente tabatin un entrada di kas di famia haltu, kompará ku e hóbennan ku a keda
Sint Eustatius. Esei no ta konta pa e hóbennan ku a hasi e biahe pa Hulanda Oropeo pa
otro motibu. Mester remarká aki ku den kaso di Sint Eustatius ta trata di un kantidat
chikitu di hóben.
Di Saba pa Hulanda Oropeo
For di Saba 21 adolesente di 17 te ku 25 aña, nasé na èks Antia Hulandes i Aruba, a bai Hulanda Oropeo entre 2013 i 2017. Esei ta mas di 30 porshento di e grupo di hóbennan akí. Di e hóbennan ku a bai Hulanda Oropeo, mas di mitar a hasi esei pa sigui un estudio aya. E hóbennan ku a bai sigui un estudio na Hulanda Oropeo, tabatin djis algu mas frekuente un entrada di kas di famia haltu kompará ku esnan ku a keda Saba. Esei no ta konta pa adolesentenan ku pa otro motibunan a bai Hulanda Oropeo. Mester remarká akí ku na Saba ta trata di kantidatnan chikitu di hóbennan.
Splikashon
E partisipashon di adolesentenan ku ta bai Hulanda Oropeo
Pa definí kua parti di e adolesentenan ku a nase na èks Antia Hulandes i Aruba, ta kambia Hulanda Karibense pa Hulanda Oropeo (pa sigui un estudio òf no), a stipulá promé e kantidat di adolesentenan pa aña. A dividí e kantidat akí dor di e total kantidat di adolesentenan di sierto aña di edat ku a nasé na èks Antia Hulandes i Aruba. Den e kaso akí a dividí e kantidat di esnan di 17 te ku 25 aña dor di 9. Di e forma akí a stipulá kua parti di e adolesentenan ta bai Hulanda Oropeo i kua parti ta hasi esei pa sigui un estudio.
Entrada di kas di famia
Ta trata di e entrada di kas di famia di e famia ku e adolesente tabata forma parti di dje promé ku a kambia Hulanda Karibense pa Hulanda Oropeo. E márgen di entrada abou/haltu na Boneiru ta na 16 mil dòler i pa Saba i Sint Eustatius na 18 mil dòler.


text:
Yudaboyu
Ken nos ta?
Nos mishon
Sikiatria pa mucha i hóben ta un spesialismo médiko dirigí riba investigá i trata estorbonan individual di pensamentu, sintimentu i komportashon serka mucha i hóben.
Yudaboyu ta ofresé tratamentu i kuido sikiátriko i sikológiko na mucha i hóben te ku 18 aña i nan famia i asin’akí ta kontribuí na un desaroyo optimal di e mucha òf e hóben den un ambiente ku ta sigur i stabil. Yudaboyu ta usa un aserkamentu integral di tratamentu den kual kolaborashon i interakshon ku e ret di e kliente i instansianan konserní ta para sentral. Edukashon, diagnóstika, tratamentu, guia i intervenshon di krísis ta su tareanan mas importante.
Nos afirmashon di mishon ta:
Huntu desaroyá sigur
Vishon di kuido
- Yudaboyu ta ofresé mucha i hóbennan ku un problema sikiátriko i nan ambiente un oferta di kuido kompleto i profeshonal. Un tratamentu por ta solamente efektivo si henter e ret rondó di e mucha/hóben ta inkluí.
- Yudaboyu ta un institushon di kuido di segunda liña, rekonosé pa gobièrnu i finansiadónan. Pa dòkternan di kas, Yudaboyu ta e instansia mas lógiko pa referí mucha i hóbennan ku un (sospecho di) problema sikiátrikois pa skrin, dignóstika i tratamentu. A base di un promé evaluashon Yudaboyu ta determiná si ta e ta e lugá adekuá pa diagnóstiko i tratamentu, òf si un referensia pa promé liña ta deseabel.
- E kuido ku ta ofresé ta amplio i ta konsistí di: un poliklínika, tratamentu ambulante, un fasilidat di tratamentu partaim, un fasilidat pa atmishonnan di krísis i un posibilidat pa atmishon klíniko.
- Yudaboyu pone e aksènt riba trahamentu dirigí riba sistema durante un tratamentu. Forsanan, posibilidatnan i nesesidatnan di e kliente ta sentral den e tratamentu. E tratamentu ta tuma lugá den relashon ku e ambiente, pues huntu ku kas, famia i skol. Durante un atmishon parsial òf di krísis tambe ta traha intensivamente huntu ku e ret, di manera ku baimentu kas bèk tin un chèns mas grandi di kana bon. Ta hasi todo por todo pa mas tantu posibel un mucha keda bai su mes skol di manera ku no mester kibra kontaktonan sosial.
- Garantisá un klima (mas) seif (posibel) na e mucha, ta forma un promé kriterio pa e eskoho di tratamentu i e manera di traha huntu ku tur esnan ku ta duna sosten den e ret. Nos ta traha huntu segun e método di Signs of safety.
- Ta duna preferensha na e formanan ambulante di tratamentu. (poliklíniko, tratamentu ambulante i tratamentu parsial) kaminda e mucha/hóben por keda biba na kas. Atmishon di krísis òf un atmishon klíniko di mucha i hóben den tur kaso ta komo parti di en trayekto ambulante di tratamentu. Un atmishon ta tuma lugá solamente pa un periodo kòrtiku i únikamente si ku otro tratamentunan a logra insufisiente resultado i pa e motibu ei mester di diagnóstiko / tratamentu mas intensive. Despues di retiro for di atmishon di krísis, e tim di tratamentu ambulante ta kai aden atrobe. Un meskla di adulto i hóben durante un atmishon di krísisi ta indeseabel; e fasilidat ku ainda mester realisá pa atmishon di krísis di mucha i hóben mester ta separá for di e akomodashon klíniko pa adulto.
- A sikiatria di mucha i hóben ta kanda drenta sikiatria di adulto sin barera (sikiatria di transishon). Esaki ta partikularmente importante ora muchanan ku un problema sikiátriko króniko yega e edat di adulto. Yudaboyu a palabrá den e kuadro akí ku Klinika Capriles kon pa laga e transishon kana mas optimal posibel pa klientenan.
Nos balornan núkleo
GGz Curaçao ta manehá un kompas étiko ku ta duna rumbo na e manera ku nos ta traha den nos fundashonnan. E kompas akí ta enserá tres balor núkleo ku ta den liña ku nos vishon i ta yuda realisá nos metanan.
Kompromiso
Nos ta komprometé na klientenan, koleganan i komunidat. Saliendo for di un sintimentu di union i igualdat, nos ta kontribuí na loke Yudaboyu ta para p’é.
Kapasidat
Nos ta kapasitá den nos profeshon. Kliente i koleganan sa kiko nan mag di spera di nos. I nos ta siña kontinuamente pa tene nos konosementu na nivel.
Konfiabilidat
Nos ta konfiabel. Palabra ta palabra. Nos ta hasi loke kliente i koleganan mag di spera di nos.


text:
Minister Xiomara Maduro a ricibi bishita di cortesia di Kiwanis Club of San Nicolas
Minister Xiomara Maduro a ricibi bishita di cortesia di Kiwanis Club of San Nicolas
ORANJESTAD – Minister Maduro a ricibi un bishita di cortesia di Presidente di Kiwanis Club of San Nicolas, sr Alvin Molina kende a presenta e mandatario cu un bunita calender ‘Unsung heroes’ dedica na tur nos ‘frontliners.’ E calendar tin un balor di 25 florin y ta wordo bendi pa asina reacuada fondo pa e club di servicio por sigui brinda yudansa den comunidad na San Nicolaas, specialmente na nos hobennan. Minister Maduro ta gradici sr Molina y full Kiwanis Club of Sanicolas pa e bunita iniciativa pa honra nos heroenan den comunidad y haci nan visibel henter aña via e calendario special aki.


text:
Career Reinvention Through Art | Silvio Bufalini -Cadushi Ink
Manage episode 287965133 series 2801599
Den nos entrevista cu Silvio Bufalini di Cadushi Ink ela conta nos con importante ta pa bo semper bay tras di bo soño nan y no laga medio, inseguridad of loke otro hende pensa of bisa (hasta si ta bo famia) stroba bo.
Silvio di Cadushi Ink - a conta nos cu ela tuma e curashi pa cuminsa su negoshi den algo cu twt total nobo pe - esta Tattoo, Silvio semper twt un hende cu "aanleg" artistico pero nunca ela pensa elo bira un Tattoo artist. Por cierto, su background ta den "Chemical engineer" pero Silvio a haya reto pa eherce e funcion aki, y asina ela reinventa su mes cu loke eta gusta "Arte" y asina bira un Tattoo artist y habri su negoshi mas cu 15 aña pasa.
Tune in y haya sa con abo por reinventa bo mes y haci di bo pasion bo trabou!
Pa mas informacion di Cadushi ink:
https://www.instagram.com/cadushiink/
96 afleveringen


text:
E motociclista tabata blo mishi cu nos colaborador apesar cu a advirtie p’e no haci esey mas y despues a bira fresco insulta mama.
Diadomingo anochi oficialnan di e brigada motoriza a confisca un brommer cu no tabata tin papelnan na ordo na Linear Park, nos colaborador a yega na e sitio pa raporta e susedido. E motociclista a acerca nos colaborador y a cuminza mishi cu e colaborador despues di a mishi 2 biaha cu e colaborador e colaborador a bis’e pa no mishi mas cun’e sino e lo haya problema, e motociclista a bolbe mishi cu e colaborador a sabiendas cu tin distanciamento social y tambe a haya instruccion pa no haci esey mas. Na yegada di e takelwagen e colaborador a graba e momento di cu a subi e brommer riba e takelwagen y e motociclista a bira fresco y a start insultonan cu mama.


text:
Kralendijk- Presidente di Dutch Caribbean Nature Alliance (DCNA) dr. Hellen van der Wal i
direktor di DCNA Tadzio Bervoets resientemente a kompletá un bishita di trabou pa Saba, Statia i
Sint Maarten. Esaki tabata e promé enkuentro, ku kontakto físiko, for di e inisio di e pandemia di
COVID19, entre DCNA ku personal i miembronan di direktiva di Saba Conservation Foundation,
STENAPA na Statia i Sint Maarten Nature Foundation, durante un bishita di trabou.
Durante e bishita di sinku dia, van der Wal i Bervoets a bishitá e direktornan di e respektivo
organisashonnan huntu ku nan miembronan di direktiva, Anthony Reed di direktorado di
Agrikultura i Naturalesa i Komisario di Reino interino na Statia Claudia Toet i Gobernador Holiday
ku representantenan di su Gabinete na Sint Maarten. E tópiko komun di e enkuentronan tabata, e
nesesidat pa un sosten mas amplio pa Konservashon di Naturalesa den e parti Karibense di
Hulanda, na nivel di Reino. “Ora ku ta toka tópikonan manera Kambio di Klima, e Plan nobo pa
Maneho di Naturalesa i Medioambiente i tambe otro konsiderashon ku ta konta pa mas ku un isla,
ketu bai nos ta pidi pa sosten mas haltu for di Nivel di Reino. Ainda tin muchu hopi pregunta di
parti di e Gobièrnunan i di e Organisashonnan di Konservashon na e islanan, tokante e
kontribushon finansiero, pa por ehèmpel e Plan nobo pa Maneho di Naturalesa i Medioambiente.
Ademas, tin masha tiki te nada di menshon di e parti di Karibe Hulandes serka Reino, ora ta trata e
impaktonan di Kambio di Klima. Anto esaki miéntras ku e parti Karibense di Hulanda tin e kantidat
mas haltu di biodiversidat,” e direktor di DCNA Tadzio Bervoets a komentá.
Miembronan denter di e ret di DCNA a hasi yamada pa oumento di sosten pa Konservashon di
Naturalesa na nivel lokal, regional i nivel di Reino, espesialmente ora konsiderá e papel importante
ku naturalesa ta hunga den e proseso pa rekuperá di e pandemia global; “Hopi di e tratadonan
internashonal ku ta enfoká riba konservashon i klima ta trahá na nivel di Reino, pero denter di Reino
tin muchu hopi desigualdat den e atenshon i enfoke ku e islanan ta haña miéntras nan ta hibando
lucha pa logra nan metanan di konservashon. Miéntras ku DCNA definitivamente ta pone su
metanan pa atendé ku e bashí akí, ta keda na e respektivo Gobièrnunan na tur nivel pa sigurá ku por
implementá i ehekutá aktividatnan di konservashon efektivamente. Naturalesa ta importante pa
kapasidat di tur e islanan, pa rekuperá di e impaktonan ekonómiko di e pandemia, i mester ta sentral
den plannan pa sigurá rekuperashon, di tantu e temporada di Orkan 2017 komo di e pandemia
global ku ta manifestando ainda,” Bervoets ta konkluí.
DUTCH CARIBBEAN NATURE ALLIANCE TA FINALISÁ BISHITA DI TRABOU NA SABA, STATIA I SINT MAARTEN
Kralendijk- Presidente di Dutch Caribbean Nature Alliance (DCNA) dr. Hellen van der Wal i


text:
DIMAS ta anuncia cu lo cuminsa atende cu clientenan riba diaranson 22 di juli pero ta solamente pa personanan cu tin un cita pa entrega peticionnan y cu no a entrega nan peticion di forma online caba.
Desde mitar di maart, di e aña aki, DIMAS a bin ta ofrece servicio pa entrega peticion di permiso di forma digital a traves di un formulario online. Nos a ricibi hopi feedback di clientenan unda cu nan a duna di conoce nan experiencianan cu e forma di entrega peticionnan online.
Esaki a conduci cu nos a adapta tanto e formulario, comunicacion y e instruccion pa e cliente con e por introduci su peticion di forma exitoso. Pa algun cliente e forma di entrega peticionnan online ta keda un barera unda cu DIMAS despues di evalua diferente puntonan di atencion a dicidi di habri su portanan pero solamente pa e clientenan cu tin cita pa entrega peticion di permiso cu no a entrega esakinan online riba e dia y e orario di nan cita.
Personanan cu lo acudi na e cita na DIMAS pa entrega peticion mester tene na cuenta cu:
- Mester atene nan mes na e medidanan di protocol di sanidad y sigui instruccion duna door di e personal di seguridad.
- Distanciamente social y pa e motibo aki ta acepta solamente un persona pa cita, sea ta e persona cu ta haci e peticion of un representante di famia cu autoridad pa representa un mucha. Den caso cu ta trata un famia, lo acepta un solo persona paden.
- Mester tin tur documentonan necesario pa nan por entrega nan peticion manera tabata e caso prome cu e crisis di COVID-19 a yega Aruba. Den e caso aki nan lo mester download y print e aanvraagformulier for di riba e website di DIMAS, yena esaki, firme y entreg’e cu tur otro documento rekeri segun e checklist corespondiente.
- E personannan cu lo ricibi ayudo personal, ta esnan cu tin cita riba e dia y e orario stipula y cu no a yena e e-form ainda. Personanan cu yega laat na e cita of cu a yena e formulario online caba tampoco lo por drenta.
- Mester yega 10 minuut prome cu e cita y lo pasa inspeccion (sanitize man, tuma temperatura, mester trece nan mesun mondkapje). Den caso cu nan temperatura ta halto of no a trece un mondkapje no lo por drenta.
- DIMAS lo ta habri solamente pa atende cu e personanan cu no a of por haci e peticion online y pues lo no por atende cu tramitadornan/ consultants. Tramitadornan of consultants por sigui manda e peticionnan online.
E unico servicio cu DIMAS lo bay ofrece pa su clientenan di forma fysico ta e servicio pa entrega e peticionnan riba e dia y orario di e cita solamente pa personanan cu no a entrega e peticion caba di forma online.
DIMAS ta pidi su clientenan pa tene na cuenta cu durante di e cita no por pidi niun otro servicio manera buska permiso, entrega apelacion etc.
Nos ta encurasha tur persona cu por entrega nan peticion online pa sigui haci uzo di e servicio aki pa asina evita aglomeracion di personanan na oficinanan di DIMAS. Tur otro servicio lo continua di forma digital via di e e-helpdesk riba e website di DIMAS www.dimasaruba.aw.


text:
Busca Palabra
Encuesta
Download
Proyecto Scol Multilingual
Kico ta kico
Aki por haya e preguntanan mas haci (na ingles ‘Frequently Asked Questions’) tocante Papiamento.
- Papiamento ta un idioma of dialecto?
- Papiamento ta oficial?
- Papiamento ta apto pa tur funcion den sociedad?
- Cuanto hende ta papia Papiamento?
- Di unda Papiamento ta bin?
Papiamento ta un idioma of dialecto?
Ta depende kico bo kiermen cu dialecto. For di punto di bista di ciencia Papiamento ta tur dos y esaki ta conta pa tur idioma. Spaño ta un idioma, pero por wak e tambe como un dialecto cu a bin di Latin. Y toch niun hende no ta bisa cu Spaño ta un dialecto. Pasobra Spaño ta wordo considera como un idioma cu hopi balor y prestigio. Y hopi biaha, ora hende bisa cu un idioma ta un dialecto, nan kiermen cu e idioma ey tin menos balor, sea pasobra nan ta pensa cu e no tin gramatica, of cu e ta un variante menos bunita di un otro idioma, etc.
Si un hende bisa cu Papiamento ta un dialecto den e sentido ey, esey no ta berdad. Papiamento tin su structura y su reglanan y ta di mesun balor cu cualkier otro idioma na mundo. E no ta un dialecto di Spaño ni di Portugues tampoco, pasobra Papiamento ta un tipo di idioma diferente compara cu e dos idiomanan menciona. Papiamento ta un idioma crioyo, mientras cu Spaño y Portugues ta idiomanan indo-europeo. For di punto di bista oficial, pais Aruba a duna Papiamento reconocemento como idioma, ya cu el a wordo oficialisa na aña 2003.
Pa mas informacion: Idioma General.
Papiamento ta oficial?
Dia 21 di mei 2003 Parlamento di Aruba a tene un reunion caminda a decreta Papiamento y Hulandes como idioma oficial. Esaki ta encera cu tur ciudadano na Aruba por dirigi su mes na Gobierno na Papiamento of Hulandes.
Pa mas informacion: Papiamento / Status Actual.
Papiamento ta apto pa tur funcion den sociedad?
Tur idioma di un comunidad por ta apto pa tur funcion den e comunidad ey. Pero tin biaha pa motibonan historico un idioma no ta haya e oportunidad pa desaroya su mes pa bira e instrumento di comunicacion den cierto areanan. Un tempo no tabata considera Hulandes un idioma apto pa skirbi tratadonan cientifico, Latin tabata e idioma pa esey. Cu tempo Hulandes a haya mas funcion y awor ta us’e pa ciencia tambe. Cu e ehempel aki kier ilustra cu Papiamento riba su mes ta apto, pero mas funcion e haya, mas grandi e necesidad pa ekipa e idioma cu termino specifico ta bira.
Cuanto hende ta papia Papiamento?
Literatura no ta duna un cifra concreto di e cantidad di hende cu ta papia Papiamento na mundo, pero e ta varia entre 250.000 pa 330.000. Cu siguridad por bisa cu Papiamento y Islandes (idioma di IJsland) tin mas o menos e mesun cantidad di hablante.
Di unda Papiamento ta bin?
Tin diferente teoria di unda Papiamento ta bin, pero ta dificil bisa cua teoria ta esun corecto. Loke si por bisa ta cu Papiamento ta un idioma cu a desaroya su mes door di e contacto entre hablante di diferente idioma. Pa comunica cu otro nan a crea un idioma nobo y asina den transcurso di tempo Papiamento a bira loke e ta awe.
Pa mas informacion: Papiamento / Historia.Scroll To Top


text:
2 homber balente a sali na defensa di e dama agredi
Diadomingo atardi a drenta informe di un caso di un homber maltratando un muher riba caya den Engelandstraat, mesora a dirigi patruyanan na e sitio. Na yegada di e patruya nan a ser informa pa testigonan cu e homber recien divorcia tabata agrediendo su ex-casa ferozmente riba caya. 2 Homber balente a sali na defensa di e dama pa stop e agression, e agresor ainda tabata na e sitio y a ser deteni pa polis. Polis a pidi e vehiculo di transporte pa hiba e agresor na warda di polis mientras ademas a pidi ambulans pa e dama maltrata. Na yegada di e vehiculo nan a transporta e agresor pa warda di polis. Na yegada di e ambulans nan a atende e dama agredi.


text:
Anti-Dopinganti-doping news
Testnan di Dopahe den deporte
Bon noticia pa Shakeena y Melizienne
Testnan di dopahe di e atletanan Shakeena Croes y Mellizienne Richardson a sali negativo, cual ta un super bon noticia pa ambos atleta y e deporte di softball
Prevencion di Dopahe den Deporte ta un topico mundial, rond mundo World Anti Doping Agency(WADA) hunto cu su partnernan ta purba na combati e fenomeno aki cu hopi danjo ta haci na e deporte mundial. Ta pone hopi presion riba tur pais rond mundo pa yuda na combati dopahe den deporte.
Na Aruba mes nos tin un comision cu ta haci test di dopahe cu nos atletanan. Algun luna atras conforme cu regla di Regional Anti Doping, e comision Anti-Doping a haci test di dopahe serca dos atleta femenino miembro di Aruba Softball Bond. E atletanan Shakeena Croes y Mellizienne Richardson ta e dos miembronan cu a haci e test di dopahe conforme reglanan y exigencia di WADA. E test di Shakeena y Millizienne a ser manda pa un laboratorio acredita pa WADA den exterior esaki pa un analisis y control profundo.
Mester bisa cu recientemente Comision Anti Doping a haya e muestranan bek unda cu gran placer a participa na e federacion di Aruba Softbal Bond – ASB cu e testnan di miembronan Shakeena Croes y Mellizienne Richardson a sali negativo, cual sin duda ta un super bon noticia. Segun investigacion di e laboratorio internacional acredita pa WADA, serca Croes y Richardson no a haya substancianan prohibi, pues ambos ta liber di uso di dopahe. E resultado aki ta haci Shakeena Croes y Mellizienne Richardson un ehempel pa no solamente nan deporte di softball, pero pa e deporte en general na Aruba, dos berdadero “Role Models”. Un pabien na atletanan Shakeena Croes y Mellizienne Richardson.
Comision Anti-Dopahe ta trahando duro pa concientisa nos federacionnan deportivo riba e tema anti-dopahe den deporte. Den e anja 2020, Comision Anti-Doping Aruba lo continua cu su programanan di charla pa nos atletanan y nan federacionnan. E charlanan anterior tabata tin su acohida unda e demas participantenan a keda hopi satisfecho cu tur informacion cu nan a haya cual ta hopi importante.
Riba e website di Comite Olimpico Arubano (tab Anti-Doping) por haya mas informacion y tambe por tuma contacto direct cu comision anti-doping via tel. 582-0031 of via Instagram of FaceBook: Anti-Doping Aruba Patrick Werleman


text:
WILLEMSTAD – Gobièrnu di Kòrsou, ministerio di Defensa hulandes i diferente organisashon di monumento a topa na Fort Beekenburg na e península di Caracasbaai.
Hóben drop-out den un proyekto speshal di Formashon Sosial Obligatorio ta haña un di dos oportunidat. Via edukashon i trabou, entre nan drechamentu di monumento, nan ta haña un lugá bèk den komunidat.
Kañon
Djabièrnè e proyekto a haña atenshon durante e ponementu spektakular di un kañon di 200 aña riba e murayanan di Fort Beekenburg. E kañon aki di siglo 18 tabatin algun aña kaba drumi pafó di e fòrti despues ku ladron a trata di hòrt’é. Ku ayudo di un helikòpter Cougar di Defensa a pone e ’24-ponder’ bèk na su lugá. Ku esaki e batrèi di e fòrti ta kompleto atrobe.
Katalisadó i faktor ku ta uni den e proyekto di formashon ta e fundashon ‘Herstelling’ di Amsterdam. E fundashon aki tin diesocho aña kaba ta traha ku hóben ku difikultat pa haña nan lugá den komunidat; nan ta drecha fòrti di Stelling van Amsterdam, un sirkulo di 45 fòrti rondó di Amsterdam. Via e relashon speshal entre munisipio di Amsterdam i Kòrsou awor e fundashon ta usa su métodonan pa yuda drecha Fort Beekenburg. P’esi algun hóben ta sigui un estudio na Amsterdam.
Kuminsamentu
François Van der Hoeven, sekretario di e fundashon Maritieme Archeologie Curaçao (Stimacur) i ku añanan largu ta envolví den Fort Beekenburg, ta spera ku e koperashon ku Amsterdam por ta un kuminsamentu pa por drecha otro monumentu tambe di e manera aki.
Outor: Dick Drayer


text:
THE BOTTOM – Un avalancha grandi di tera den besindario di Tent Bay na Saba a alertá outoridatnan riba e isla. Konseho insular ke revisá i mehorá e sistema di monitòr aktividat volkániko.
“Ora tin aktividat volkániko fuerte no tin kaminda seif pa skonde. E úniko opshon lo ta un evakuashon kompleto pa Sint Maarten òf Sint Eustatius”, manager di Saba Marine Park Kai Wulf ta bisa. “Esaki ta un prekupashon grandi di sabanonan i mester tuma esaki na serio.
Profesor di geologia i geokímika na Vrije Universiteit Amsterdam Dr. Pieter Vroon i profesor di epidemiologia di medio ambiente na Universidat di Utrecht Dr. Manfred J. van Bergen huntu ku tres studiante master ta na Saba pa studia e aktividat volkániko. “E perpendikularidat di e tereno ta mustra un sierto tipo di aktividat volkániko ku tin peliger potenshal i ku mester wak detayadamente”, Vroon ta bisa.
Lugá di buseo
Bushi di tres diferente skol di buseo a raportá e avalanchanan di tera na Saba Marine Park. E parke a konsehá e bushinan di no buseá mas den e área. E seru ta riba un lugá di buseo popular ku yama Hot Springs, un área volkánikamente aktivo net pafó di e haf di e isla.
Avalancha di tera chikí den e área no ta straño pero e grandura di e avalancha di tera di djadumingu 8 di yüni tabata alarmante. For di dia di e avalancha di tera grandi aki regularmente tabatin avalancha di tera chikí den e mesun área.
Temblor
Vapor kayente ku ta kontené suafel i awa poko poko ta lástimá e seru. Geólogo Vroon ta pensa ku e temblor resien a kousa e instabilidat di e seru. Na aprel tabatin un temblor di 5.0 riba eskala di Richter serka di Anguilla, ku ola di shòk ku por a sinti na Saba, Sint Eustatius i Sint Maarten.
For di tempu ku a funda Saba na 1640 no tin rapòrt di aktividat di erupshon. Pero estudio den pasado ta mustra ku ta konsiderá e área kaminda tabatin e avalancha di tera komo un área potenshalmente peligroso pa motibu di e fuentenan kayente aktivo abou na e baranka.
Monitòr
Vroon tabata na Saba pa un otro investigashon, pero mésora a aseptá e petishon di outoridatnan lokal pa duna splikashon i konseho tokante di e insidente aki. “Ku un volkan di e tipo di morfologia aki, hende mester ta konsiente. Mester hasi diferente kòntròl, su kolega Van Bergen ta bisa. “Tin asina poko investigashon di volkan na Antia. E informashon ku tin ta di nivel básiko. Nos ke oumentá nos konosementu.”
Van Bergen ta sugerí pa hasi un opservashon elementario di anotashon i potrèt komo promé paso. “Pensa riba kambio di e paisahe, por ehèmpel den e vegetashon òf si apertura den baranka bira mas i mas grandi. Esaki por yega na un aviso pa evento den futuro”, e ta bisa.
Diputado di Medio Ambiente Chris Johnson ta bisa ku e asuntu aki tin e atenshon total di konseho insular. “Ora mi ta na Hulanda otro siman pa e siman anual di Hulanda Karibense, lo mi pone esaki bou di atenshon serka e ministerionan hulandes relevante.”


text:
Calculacion Subsidio di Salario
Pa asisti e dunado di trabou cu e decision si ta acepta e Subsidio di Salario a traha un tabel. E tabel ta duna varios ehempel na diferente nivel di salario, porcentahenan di perdida di entrada di benta premira y e efectonan di esaki riba dunado di trabou y e trahado.
NOTA: E ehempelnan ta indicativo so. Ningun derecho por wordo deriva di e informacion presenta den e tabel.
Notificacion importante pa tur dunado di trabou: Subsidio di Salario ta inclui e primanan social. Consecuentemente e dunado di trabou no por aplica e descuento ariba e primanan social di e dunado di trabou basa ariba e Plan di Alivio Fiscal di Departamento di Impuesto.
Por ultimo SVb ta recorda tur dunado di trabou pa verifica cu nan informacion di banco ta corecto den e sistema di MiSVb pa asina no tin problema ora di haci pago di e Subsidio di Salario.


text:
Curator Felix de Rooy di e eksposishon Isla den Nos Bida e pidi Giovanni
Abath traha un obra di arte monumental speshal pa kompletá e bunita piesanan di Abath ku ya ta forma parti di e eksposishon. Djamars atardi 17 yanüari a desvelá e obra aki.
Giovani Abath ta un artista outo didáktiko ku tin 15 aña trahando arte plástiko i tin 26 aña trahando na Refineria Isla. Su lema ta ‘Semper positivo.’
E ta traha ku heru pero e ta usa tur material pa traha, dependiendo su inspirashon.
Pa selebrashon di 30 aña Refineria Isla na Kòrsou, el a traha un serie di eskultura ku awor ta parti di e eksposishon Isla den Nos Bida. Felix de Rooy a keda asina inspirá ku e obranan aki ku el a pidi Abath traha un obra speshal pa e eksposishon.
Den su spich prome ku desvela e obra, Abath a bisa kon orguyoso el a sinti ku un artista manera felix de Rooy, ku e ta atmira, a pidi e traha un obra. Tabata un honor pa e traha un obra speshal pa Isla de Nos Bida.
Diferente konosedó di arte lokal i direktor di Refineria Isla tabata presente pa tira un promé bista riba Man of Steel. Tur presente a keda impreshoná. Richenel Ansano, direktor di NAAM a ekspresá su gratitut splikando ku pa NAAM, ta di sumo importansha ku hende di tur gremio den sosiedat kontribuí na un eksposishon asina aki. Komo trahadó di den Isla, Giovanni Abath ta e artista ku meresé traha un obra asina grandi pa e eksposishon. Su arte ta duna kara pa trahadónan di Isla ku hopi biaha a traha sin masha rekonosementu.
For di djarason 18 yanauri tur hende ku bista Isla den Nos Bida, ku ta konta historia di 10aña refineria na Kòrsou, por gosa tambe di Man of Steel. Man of Steel ta para orguyosamente riba patio di NAAM na Pietermaai.
Por bishita e eksposishon djamars pa djabièrnè 8.00 – 5.00, i den wikènt di 10.00 – 4.00.


text:
NewsOlympic News
Comite Olimpico Arubano a reuni cu Minister Dangui Oduber
Comite Olimpico Arubano a reuni cu Su Excelencia Minister di Salubridad, Turismo y Deporte, Dangui Oduber.
Awe diamars atardi tabata un dia grandi pa Comite Olimpico Arubano mirando e hecho cu COA a haya a oportunidad di reuni cu Minister di Deporte, Sr. Dangui Oduber riba e ultimo desaroyo rond di nos atletanan local y e deporte di Aruba engeneral. Tanto Presidente di COA, Sr. Roy Mezas Secretaria General di COA, Sra. Nicole Hoevertsz, y segundo Secretario General, Sr. Menno Vinck, tabata masha satisfecho con e reunion cu Minister Oduber a transcuri.
E dirigentenan di COA a comparti informacion tocante varios tema cu ta di interes pa e Minister. Preparacion di e atletanan pa Weganan deportivo naturalmente a haya amplio atencion, pero tambe e forma con COA ta selecta atletanan, e obhetivonan cu ta desea di logra pa cada edicion di e Weganan na cua lo participa y tambe e desaroyo riba termino mas largo cu ya caba ta den pleno ehecucion.
E necesidad di por conta cu e financiamento necesario pa yuda e atletanan den nan preparacion ta un otro tema cu COA ta duna hopi atencion y ta hasi tambe cu mester implementa un plan di mercadeo pa deporte. Un sede propio, adecuado y representativo pa COA y – preferiblemente – tur su Federacionnan miembro lo bira un punto cu lo analisa den futuro encuentronan, den un firme intento di hasi esaki factible.
Pa logra exito den deporte ta importante pa e instancianan traha den harmonia cu otro y esey ta loke tanto Minister Dangui Oduber como COA ta desea. A palabra di mantene e linea di comunicacion habri, reuniendo y discutiendo temanan di interes pa deporte regularmente.
Presidente di COA, Roy Mezas, a gradici Minister Oduber pa e encuentro positivo, cu sigur ta pone un base constructivo pa futuro.